KUMITAT PERMANENTI DWAR IL-KONTIJIET PUBBLIĊI

(Rapport Uffiċjali u Rivedut)

Laqgħa Nru 80

L-Erbgħa, 10 ta' Marzu 2021

Stampat fl-Uffiċċju tal-Iskrivan

Prezz €2.50

Laqgħa Nru 80

L-Erbgħa, 10 ta' Marzu 2021

Il-Kumitat iltaqa' fil-Parlament, il-Belt Valletta, fis-2:01 p.m.

Il-Minuti tal-Laqgħa Nru 79, li saret fit-3 ta' Marzu 2021, ġew konfermati.

IĊ-CHAIRPERSON (Onor. Beppe Fenech Adami): Bħala korrispondenza, nirrileva li sussegwentement għal dak li kien iddeċieda dan il-Kumitat il-ġimgħa l-oħra, u ċioè li jgħaddi lill-Ispeaker tal-Kamra kopja tal-ittri li għaddew bejn in-National Audit Office (NAO) u rappreżentanti tas-soċjetà James Caterers Ltd, fis-Seduta ta' nhar it-Tnejn 8 ta' Marzu 2021, ingħata ruling mill-Ispeaker li fih ġie deċiż li kien hemm prima facie każ ta' ksur ta' privileġġ mir-rappreżentant ta' James Caterers Ltd.

Irċevejna wkoll email mingħand is-Sur Nicholas Grech rigward sparpaljar ta' flus fl-Isptar Monte Carmeli.

Nitlob lis-Segretarja tal-Kumitat sabiex tgħaddi kopja ta' din l-email lill-Membri ta' dan il-Kumitat u anke lir-rappreżentanti tal-NAO.

Irċevejna wkoll ittra, datata 9 ta' Marzu 2021, mill-Uffiċċju taċ-Chief Executive Officer (CEO) tal-Korporazzjoni Enemalta, iffirmata mill-istess CEO, l-Inġinier Jason Vella, li fiha ngħatat informazzjoni li ntalbet minn dan il-Kumitat fil-laqgħa preċedenti.

Kopja ta' din l-ittra diġà ġiet iċċirkolata lill-Membri kollha, u nitlob li tittella' ukoll fuq il-website ta' dan il-Kumitat.

GLENN BEDINGFIELD: Sur President, l-ittra li rriferejt għaliha aktar qabel, mibgħuta mis-Sur Nicholas Grech, mhijiex indirizzata lill-Public Accounts Committee (PAC).

L-ISKRIVANA TAL-KUMITAT: Daħlet dirett mill-webpage tal-PAC; ikun hemm contact form, li meta dak li jkun jimliha u jibgħatha, tidħol direttament għandi.

GLENN BEDINGFIELD: Imma m'hija ndirizzata lil ħadd partikolari.

IĊ-CHAIRPERSON: Is-Segretarja ta' dan il-Kumitat qiegħda tiċċara li filwaqt li din l-email daħlet fuq l-email address info@parliament.mt, effettivament tkun ġiet chanelled mill-paġna ta' dan il-Kumitat, u allura ma nistgħux ngħidu li mhijiex...

GLENN BEDINGFIELD: Jien qed ngħid hekk għax rajtha issa u rajt li mhijiex...

IĊ-CHAIRPERSON: Sewwa għamilt li qajjimtha, Onor. Bedingfield, però għandna l-ispjega tas-Sinj.

ALEX MUSCAT (Segretarju Parlamentari għaċ-Ċittadinanza u l-Komunitajiet): Ma nafx jekk meta talba tkun ġenerika hekk taqax fil-mansjonijiet tal-Kumitat dwar il-Petizzjonijiet, fejn anke petizzjoni ta' persuna waħda tiġi kkunsidrata.

Milli qed nifhem dan is-sinjur qiegħed jiġbed l-attenzjoni għal xi ward partikolari fl-Isptar Monte Carmeli.

Jien ma nafx jekk huwiex mertu....

IĊ-CHAIRPERSON: Jiena fhimt li f'dik l-email is-Sur Grech qiegħed jiġbed l-attenzjoni għal diversi nuqqasijiet li jidhirlu li hemm fl-Isptar Monte Carmeli.

Naħseb li f'dan l-istadju għandna nieħdu nota ta' dak li ntqal u naġixxu meta jkun il-ħin opportun.

KAROL AQUILINA: Sur President, aktar milli nieħdu nota tagħha mbagħad tispiċċa fil-bir tas-skieken, forsi nista' nissuġġerixxi li nagħtu direzzjoni lilek sabiex tqiegħed id-dokument fuq il-Mejda tal-Kamra, għal kull azzjoni li mhux biss tista' tieħu l-Kamra imma li jistgħu jieħdu kumitati oħrajn, fosthom il-Kumitat dwar l-Affarijiet Soċjali u l-Kumitat dwar is-Saħħa.

IĊ-CHAIRPERSON: Naħseb li f'dan l-istadju rridu naraw x'għandna x'nagħmlu fuq din il-materja fi stadju ulterjuri.

Ngħaddu issa għat-tieni item li għandna fuq l-aġenda.

KONTINWAZZJONI TAL-EŻAMI TAR-RAPPORT TAL-AWDITUR GENERALI INTITOLAT "AN INVESTIGATION OF MATTERS RELATING TO THE CONTRACTS AWARDED TO ELECTROGAS MALTA LTD.

BY ENEMALTA CORPORATION" – PREŻENTAZZJONI ĠENERALI MILL-AWDITUR ĠENERALI DWAR IR-RAPPORT U L-KONKLUŻJONIJIET TIEGĦU.

IĊ-CHAIRPERSON: Nifhem li x-xhud jinsab barra l-kamra tal-Kumitat hawnhekk u għaldaqstant nitlob li jiġi msejjaħ fil-Kamra.

Is-Sur David Galea daħal fil-Kamra tal-Kumitat.

IĊ-CHAIRPERSON: Grazzi, Sur Galea.

Se jkomplu jsirulek xi mistoqsijiet dwar il-materja li konna qegħdin niddiskutu fil-laqgħat preċedenti.

Nifhem li l-Onor.

Ryan Callus għandu xi domandi li xtaq jagħmel u għalhekk nitolbu jagħmilhom, u nitlob lilek, Sur Galea, u lil kulħadd sabiex inżommu l-kalma.

IS-SUR DAVID GALEA: Mr Chairman, nista' niċċara xi ħaġa qabel nibdew?

IĊ-CHAIRPERSON: Iva, mela le.

IS-SUR DAVID GALEA: Bażikament xtaqt niċċara l-pożizzjoni tiegħi mal-Awditur għax forsi kif bdejt nitkellem l-aħħar darba, instmajt wisq iebes.

Lill-Awditur nixtieq ngħidlu li napprezza ħafna x-xogħol li qed jagħmel u bl-ebda mod ma nixtieq nuri xi diżrispett lejh bil-mod kif qed jagħmel xogħlu.

I only wanted to point out li hemm numru ta' affarijiet fir-rapport tiegħu li ma naqbilx magħhom u xtaqt li l-punt tiegħi joħroġ ukoll minn dawn il-laqgħat.

IĊ-CHAIRPERSON: Grazzi ħafna.

Nimmaġina li l-Awditur jifhem l-ispirtu li bih qed tixhed inti u jaċċetta l-apoloġija, jekk hemm bżonn, in the first place.

L-Onor.

RYAN CALLUS: Grazzi, Sur Galea, u l-wara nofsinhar it-tajjeb.

Jien għandi numru ta' domandi fuq il-minuti li kienu ġew mgħoddija lilna minn Enemalta.

Fil-11 ta' Ġunju 2013, f'paragrafu nru 10 tal-minuti hemm imniżżel li fil-laqgħa tal-bord xi ħadd qal li "at no point does Enemalta have the right to request to buy".

Min kienet il-persuna li għamlet dan il-kumment dakinhar, fejn qisu tat struzzjoni lill-bord li fi kwalunkwe stadju tal-konċessjoni Enemalta m'għandhiex ikollha dritt tixtri?

IS-SUR DAVID GALEA: Ma niftakarx, però li nista' ngħidilkom hu li fil-kuntratt, Enemalta għandha dritt tieħu over…

RYAN CALLUS: Imma jien mhux dik staqsejtek.

Jien naf li mbagħad eventwalment inbidlet għax fil-fatt ħareġ minn dan il-Kumitat illi kieku kellna nixtru l-power station illum, mill-inqas irridu nħallsu madwar €400 miljun, apparti expenses oħrajn.

IS-SUR DAVID GALEA: Jien inħoss li hija vantaġġjuża għal Enemalta.

RYAN CALLUS: €400 miljun ma jinkludux kollox, għax bħalma taf inti, hemm ħafna spejjeż oħrajn imniżżla fil-kuntratt.

IS-SUR DAVID GALEA: Jekk trid nikkjarifika fuq dan...

RYAN CALLUS: Jien mhux fuq din nixtieqek tikkjarifika, imma fuq min, dakinhar tal-laqgħa tal-11 ta' Ġunju 2013, qal li Enemalta m'għandhiex ikollha dritt tixtri.

Tiftakar min qalha din?

IĊ-CHAIRPERSON: Nifhem sew li dawn huma l-minuti ta' Enemalta?

IS-SUR DAVID GALEA: Iva, hekk hu.

IĊ-CHAIRPERSON: Ngħid sew li dawn il-laqgħat kienu jsiru Kastilja?

GLENN BEDINGFIELD: Għax il-ministeru kien qiegħed hemmhekk.

IĊ-CHAIRPERSON: Imma dawn mhumiex laqgħat tal-Kabinett; dawn huma l-laqgħat ta' Enemalta.

Qed nifhem sew li l-board meetings ta' Enemalta...

IS-SUR DAVID GALEA: Dawn mhumiex board meetings ta' Enemalta imma huma laqgħat tal-Programme Sponsoring Committee.

Dan huwa kumitat inkarigat biex jagħti strategic direction u orientation għall-proġett ta' Enemalta.

GLENN BEDINGFIELD: Imma huwa kumitat governattiv?

GLENN BEDINGFIELD: Imma huwa kumitat tal-Gvern?

IS-SUR DAVID GALEA: Kien hemm tnejn minn nies li kienu barra minn Enemalta.

Kien hemm il-Permanent Secretary ta' dak iż-żmien, li nsejt x'jismu,...

GLENN BEDINGFIELD: Imma huwa kumitat maħtur mill-Gvern?

IS-SUR DAVID GALEA: Kumitat maħtur...

KAROL AQUILINA: Tista' tiftakar x'jismu l-Permanent Secretary?

IĊ-CHAIRPERSON: Mela kien hemm dan il-kumitat li twaqqaf proprju dwar dan il-proġett b'mod speċifiku, u s'issa stabbilixxejna li inti, David Galea, kont il-Programme Director.

Meta ngħidu li inti kont il-Programme Director, ifisser li inti, pereżempju, kont tiddeċiedi meta jiltaqa' dan il-kumitat?

IĊ-CHAIRPERSON: Min kien jiddeċiedi?

IS-SUR DAVID GALEA: Il-kumitat stess kien jiddeċiedi.

Jien ma kontx membru tal-kumitat.

IĊ-CHAIRPERSON: Inti membru fil-kumitat.

IS-SUR DAVID GALEA: Le, jien kont nirrapporta lill-kumitat.

Hemm differenza.

IĊ-CHAIRPERSON: Min kienu l-membri tal-kumitat.

GLENN BEDINGFIELD: Sur President, l-ismijiet qegħdin imniżżlin fil-bidu tal-minuti.

IĊ-CHAIRPERSON: Imma m'hemmx speċifikat minn hu membru u min hu mistieden.

IS-SUR DAVID GALEA: Joseph Montebello, li kien Chief of Staff; Mario Rodgers, Permanent Secretary; Louis Giordimaina, CEO; Edwin Mintoff, Perit; Emanuel Ellul; u bħala segretarju tal-Kumitat kien hemm Neil Caruana.

IĊ-CHAIRPERSON: Dak kien il-kumitat.

Imbagħad kienu jistiednu lil nies oħra?

IS-SUR DAVID GALEA: Wara kull laqgħa konna niftehmu biex, pereżempju, niltaqgħu within two weeks.

Normalment kien hemm dati fissi li konna niltaqgħu fihom għax fil-programme management għandek żewġ elementi, għandek highlight reporting u exception reporting.

Exception reporting isir meta jkun hemm xi ħaġa straordinarja li trid tirrapporta fuqha li ma tkunx mistennija fil-proġett, u highlight reporting isir on a regular basis.

U fil-każ tagħna kien hemm ġranet speċifiċi… Fil-fatt, fl-aħħar tal-laqgħa, safejn niftakar jien, kienu jgħidu d-data li fiha kellha ssir il-laqgħa li jkun imiss ħalli jkollna numru ta' affarijiet ippreparati għal dik id-data speċifika.

IĊ-CHAIRPERSON: Jekk tħares lejn il-minuti tara li l-attendenza ma kenitx tkun dejjem l-istess.

Kien hemm dawn il-key members, imbagħad bħala regola kien ikun hemm inti u Konrad Mizzi, u l-oħrajn, fosthom Thomas Leonard, James Deane, Alexandra Meli, Peter Grima, eċċ., eċċ...

IS-SUR DAVID GALEA: Peress li kien ikollna temi differenti x'niddiskutu waqt dan il-kumitat, ovvjament konna nġibu l-esperti rispettivi f'areas partikolari tal-proġett.

Kif spjegajt l-ewwel darba, il-proġett kien maqsum f'numru ta' work packages u kull work package kellu termini ta' riferenza partikolari x'jagħmel, u peress li jien ma stajtx inkun naf kollox, kont nieħu miegħi nies li kienu iżjed tekniċi f'dak is-suġġett partikolari.

IĊ-CHAIRPERSON: Inti kont il-persuna li kont tara x'expertise ikun hemm bżonn u tissuġġerixxi min kellu jattendi għal-laqgħa?

IS-SUR DAVID GALEA: Iva ġieli kont nissuġġerixxi.

Pereżempju, jekk konna se niddiskutu xi ħaġa legali, kont nieħu lil xi ħadd b'background legali, għax ovvjament jien m'iniex avukat, jekk ikun hemm bżonn ta' xi ħadd tekniku from an engineering point of view kont nieħu lil xi ħadd b'background ta' engineering.

IĊ-CHAIRPERSON: Il-minuti min kien iżommhom?

IS-SUR DAVID GALEA: Neil Caruana, li kien is-segretarju tal-kumitat.

IĊ-CHAIRPERSON: Il-project executive.

IS-SUR DAVID GALEA: Hekk hu.

IĊ-CHAIRPERSON: Jiġifieri dawn il-minuti li għandna hawnhekk huma minuti li jkun ipprepara Neil Caruana, u nifhem li kien hemm proċedura ta' approvazzjoni minn laqgħa għall-oħra.

IS-SUR DAVID GALEA: Kienu jiġu ċċirkolati lilna u naraw jekk irridux inbiddlu xi ħaġa.

IĊ-CHAIRPERSON: Jiġifieri kontu tgħaddu through the motions fejn tapprovaw il-minuti.

IS-SUR DAVID GALEA: Jekk ikun hemm xi ħadd li jkollu xi oġġezzjoni fuq xi minuta...

IĊ-CHAIRPERSON: Dawk li ma kenux permanent members kellhom dritt li jitolbu tibdil fil-minuti, jew is-sitt membri permanenti biss setgħu jitolbu tibdil fil-minuti?

IS-SUR DAVID GALEA: Meta konna nistiednu lin-nies jidhirli li konna niċċirkolaw il-minuti lilhom ukoll, però dwar dan m'iniex ċert mija fil-mija.

Nista' forsi niċċekkja mal-persuna konċernata.

KAROL AQUILINA: Inti qatt tlabt bidliet fil-minuti?

IS-SUR DAVID GALEA: Le, qatt ma tlabt.

KAROL AQUILINA: Però kont tirċevihom dejjem.

X'kien ifisser għalik dakinhar "the capacity variable"?

IS-SUR DAVID GALEA: Għax il-prezz huwa maqsum f'żewġ elementi; hemm l-element marbut mal-capacity, jiġifieri the availability of the system fil-kuntratt, imbagħad hemm energy delivery payment li huwa marbut fuq kemm tikkonsma.

RYAN CALLUS: Naqblu li l-capacity variable għandu x'jaqsam mat-take-or-pay?

This is a normal practice f'kull tip ta' power purchase agreement (PPA) u gas supply agreement (GSA) fejn għandek l-infrastruttura li qed iżżomm available għall-operat qed tiċċarġja a fee għaliha...

RYAN CALLUS: Għal kull unit.

IS-SUR DAVID GALEA: Mhux għall-consumption imma capacity.

RYAN CALLUS: Bħala infrastruttura.

IS-SUR DAVID GALEA: U dik trid tħallas għaliha.

Imbagħad għandek skont kemm tikkonsma tħallas energy delivery payment.

RYAN CALLUS: Għalfejn hawnhekk kien hawn diskussjoni dwar kemm tkun marbuta Enemalta tixtri bħala kapaċità, għandha tibqa' ma tkunx speċifikata?

IS-SUR DAVID GALEA: Din mhux hekk tfisser.

Din id-diskussjoni kienet għax kien hemm l-issue ta'… Il-capacity payment jista' jvarja bl-inflation, u hemm numru ta' elementi differenti.

Pereżempju, il-capacity payment dak iż-żmien seta' anke jvarja bl-interest rate però dik ma baqgħetx għax that is based on the cost of making the infrastructure… Dak iż-żmien li nkitbet din il-minuta s-sitwazzjoni kienet tali fejn l-energy delivery payments fejn għandek il-commodity, li jista' jkun jew indexed jew fixed, indexed huwa marbut ma' xi ħaġa partikolari, u fixed huwa fejn iżżomm prezz fiss, jiġifieri rrispettivament mill-kambjamenti tal-commodity tħallas dak iċ-charge.

Meta qed nitkellmu fuq fixed hemm żewġ elementi tal-commodity; waħda hija l-exchange rate, għax inti tixtri l-energy in dollars u allura jista' ikollok variation fil-prezz minħabba exchange rate fluctuations tal-commodity, u l-oħra hija l-actual hedge tal-prezz tal-gass partikolari, għax ovvjament dak ivarja...

RYAN CALLUS: It-80% take-or-pay f'liema stadju daħlet?

IS-SUR DAVID GALEA: L-istadju tal-expression of interest and compatibily (EoIC) – u dan huwa wieħed mill-punti li xtaqt niċċara fuq dak li hemm fir-papport tal-Awditur – kien speċi ta' market test.

U l-market test li għamilna kien li daħħalna żewġ appendices fl-EoIC, li kienu PPA term sheet u GSA term sheet, u tlabna lill-bidders sabiex jipproponu take-or-pay level li kienu lesti jidħlu għalih mal-kuntratt.

Ovvjament, f'dan it-tip ta' kuntratti bilfors irid ikun hemm take-or-pay, ma jistax ma jkunx hemm.

RYAN CALLUS: Il-kwestjoni hija kemm.

Mhux hekk?

IS-SUR DAVID GALEA: Hekk hu, imma l-international practice dak iż-żmien kienet bejn 90% u 100%, u waħda mill-problemi...

RYAN CALLUS: Skont ta' fejn.

IS-SUR DAVID GALEA: Hekk hu.

U l-problema ta' Malta hija iktar diffiċli għax irrid infakkar li dak iż-żmien, il-liquefied natural gas (LNG) kien jinxtara fuq bażi li jkollok il-production plant, li tinbena u prattikament kważi l-output kollu tagħha jmur għal klijent partikolari.

Allura għandek mass consumption ta' LNG li huwa pjuttost regolari.

Il-problema li kellha Enemalta kienet li l-kwantitajiet kienu baxxi, u allura to procure LNG kien se tkun ħafna iktar diffiċli għal Enemalta in comparison to other countries fejn għandek ammonti ħafna ikbar bħala kwantità.

U għalhekk il-flessibilità fit-take-or-pay kienet se tkun iktar diffiċli, però element ta' take-or-pay bilfors irid ikun hemm.

Issa inti tista' tvarja skont l-actual contracted quantities għax dawn huma żewġ elementi differenti; għandek l-actual contracted quantities li dak iż-żmien kienu on a long term basis, ma kontx tixtri on a spot basis…

RYAN CALLUS: It-80% min ħareġ biha?

IS-SUR DAVID GALEA: Ħarġet meta....

RYAN CALLUS: Min-negozjati ma' ElectroGas?

Anzi fil-fatt tejjibniha għal Enemalta għax at this stage it-take-or-pay kien maħsub li jkun separat bejn il-GSA u l-PPA u allura jekk, għall-argument, tuża 90% fil-GSA u 75% fil-PPA, wieħed ma kienx jikkumpensa għall-ieħor.

Aħna għaqqadnihom flimkien u ġibna a common factor bejn iż-żewġ agreements.

GLENN BEDINGFIELD: Jiġifieri meta teħodhom fl-assjem, il-persentaġġ tat-take-or-pay naqas.

IS-SUR DAVID GALEA: Ġie aktar ottimizzat.

IS-SUR DAVID GALEA: Hekk hu.

Fil-fatt tajjeb ngħid li anke l-kwantitajiet naqsu għax fil-bidu l-prinċipju ta' Enemalta kien… Imbagħad inbidel il-management ta' Enemalta u filwaqt li qabel kien a pecking order tal-impjanti kif jintużaw...

GLENN BEDINGFIELD: Xi trid tfisser biha meta tgħid "pecking order"?

IS-SUR DAVID GALEA: Jiġifieri l-ewwel tuża l-aktar impjant effiċjenti, imbagħad tuża t-tieni wieħed, imbagħad tuża t-tielet wieħed.

Peress li għandek variability fil-pricing tal-commodity, kemm tal-interconnector kif ukoll tal-gass, inti trid tipprova tixtri dak il-commodity li dak il-ħin ikun l-aħjar għalik.

U allura konna qabbadna lil Dr Gordon Cordina jagħmel simulation model fejn qabad il-prezzijiet tal-interconnector u l-prezzijiet tal-gass u għamel optimization model, fis-sens ta' rajna kieku kellna nixtru LNG kemm kien jaqblilna nixtru LNG fil-kuntest fejn għandna dawn il-variables kollha.

Però m'użax biss l-interconnector u Delimara 4, imma daħħal ukoll il-PVs li hawn fil-pajjiż...

GLENN BEDINGFIELD: Jiġifieri d-deċiżjonijiet dwar it-take-or-pay ittieħdu fuq bażi ta' data xjentifika li kien ħareġ biha l-ekonomista Gordon Cordina.

IS-SUR DAVID GALEA: Hekk hu.

Fil-fatt konna baxxejna l-actual contractive quantities, għax fl-EoIC l-actual contractive quantities kienu ammont – aħjar li ma ngħidx kemm kien hawnhekk minħabba l-kunfidenzjalità – u kien tnaqqas ammont minnu biex ikun ottimizzat għal Enemalta.

Fil-fatt kellna wkoll diskussjonijiet ma' ElectroGas biex innaqqsu dawn il-kwantitajiet.

GLENN BEDINGFIELD: Xi jfisser li kien ottimizzat għal Enemalta?

IS-SUR DAVID GALEA: Jiġifieri nieħdu into account il-variability ta' kull tip ta' sors ta' enerġija, mhux biss li għandha Enemalta, imma tal-pajjiż kollu, biex ikun hemm financial gain għal Enemalta.

KAROL AQUILINA: Però bottomline baqa' il-fatt li rridu nixtru kollox mingħandhom.

IS-SUR DAVID GALEA: X'jiġifieri kollox?

KAROL AQUILINA: Jiġifieri Enemalta trid tixtri l-enerġija kollha li tipproduċi ElectroGas.

IĊ-CHAIRPERSON: 80% ta' dak li tipproduċi.

IS-SUR DAVID GALEA: Le, mhux 80% ta' dak li tipproduċi.

Fil-fatt hemm differenza kbira.

Inti qed tordna ammont ta' gass u dawl...

Issa inti trid tidħol on a long term contract.

KAROL AQUILINA: Ħalli nwaqqfek ftit.

Jiġifieri inti qed tgħid li Enemalta tordna l-gass.

IS-SUR DAVID GALEA: Mhux tordna l-gass imma tixtri l-gass u d-dawl.

KAROL AQUILINA: Mela tordna l-gass, tixtri l-gass u tħallas għall-gass.

Naqblu li Enemalta tħallas għall-gass?

KAROL AQUILINA: Imbagħad x'jiġri minn hemmhekk?

Inti kont qed tagħmel dawn il-premessi, u ċioè li tordna l-gass, jasal il-gass u tħallas għall-gass.

Imbagħad?

IS-SUR DAVID GALEA: Enemalta mhijiex qed tixtri kull ammont ta' enerġija li jiġi ġġenerat minn ElectroGas.

RYAN CALLUS: Kemm qegħdin nixtru?

IS-SUR DAVID GALEA: Ma nafx jekk nistax ngħid.

RYAN CALLUS: Kemm aħna marbutin biex nixtru?

KAROL AQUILINA: Dażgur li tista' tgħid!

Mhux finanzi pubbliċi dawn?

RYAN CALLUS: Dan mhuwiex sigriet.

Mhux hekk?

GLENN BEDINGFIELD: Inti għandek tagħrif dwar kemm qed jixtru llum?

KAROL AQUILINA: Qed jgħid li jaf kemm, imma għandu dubju jekk jgħidhiex jew le.

IS-SUR DAVID GALEA: X'hemm bħala actual contract quantities.

RYAN CALLUS: Kemm nixtru?

Jekk din għandha 205 megawatts (MW) mill-kapaċità kollha li tipproduċi, kemm aħna marbutin li nixtru bilfors mingħandha?

IS-SUR DAVID GALEA: Aħna marbutin nixtru ammont li huwa ekwivalenti… Għax aħna għandna l-power station ta' Burmeister & Wain Scandinavian Contractor (BWSC) u għandna Delimara 4, jiġifieri l-kwantità mhux marbuta parti ma' Delimara 4 u parti ma' ta' BWSC, imma huwa ammont wieħed, imbagħad jiġi kkalkolat kemm qed jintuża gass u fuq Delimara 4 tuża heat rates tal-impjant biex inti taqleb.

KAROL AQUILINA: Imma taqbel li l-maġġoranza ta' dawn ġejjin mill-power station ta' ElectroGas.

Is-sors ewlieni tal-enerġija huwa l-power station ta' ElectroGas.

KAROL AQUILINA: Jekk il-power station ta' ElectroGas tiġġenera 100 unit – ħalli nuża frażi sempliċi – kemm qegħdin nixtru minnhom bħalissa?

Qegħdin nixtruhom il-100 li huma?

Qegħdin nixtru 80 minnhom?

Qegħdin nixtru għaxra minnhom?

Kemm qegħdin nixtru?

IS-SUR DAVID GALEA: Ma tistax teħodha li inti qed tixtri gass għal Delimara 4, imma qed tixtri gass għal Delimara 4 u Delimara 3.

KAROL AQUILINA: Jien qed inkun speċifiku ħafna.

Insa l-gass; dak huwa marbut ma' affarijiet oħra.

Hemm il-power station ta' ElectroGas li qed tipproduċi 100 unit – qed nissimplifikaha għall-aħħar – u jien qed nistaqsi kemm qegħdin nixtru minn dawk il-100 unit.

Qegħdin nixtru 100 unit?

Qegħdin nixtru 80 unit?

Qegħdin nixtru 50 unit?

Qegħdin nixtru 10 units?

Jew m'aħna qed nixtru xejn?

IS-SUR DAVID GALEA: Diffiċli nirrispondi din il-mistoqsija għax mhijiex daqshekk sempliċi.

Li nista' ngħidlek hu li l-ammont ta' gass li qed tordna Enemalta lanqas biss jammonta għat-total capacity ta' Delimara 4, jiġifieri ta' ElectroGas.

Issa inti għandek dik li jgħidulha upward flexibility allowance, jiġifieri tista' tordna iktar with a predetermined rate, imbagħad għandna l-faċilità li nistgħu nordnaw at spot rate, jiġifieri nistgħu…

RYAN CALLUS: Mela ħalli nagħmillek id-domanda b'mod differenti.

X'inhu l-minimu li aħna marbutin li nixtru mingħand ElectroGas?

IS-SUR DAVID GALEA: MMBtu nista' ngħidlek.

KAROL AQUILINA: Jiġifieri shipments tal-gass.

RYAN CALLUS: Imma trid tagħtini valur ta' persentaġġ biex aħna hawnhekk nifhmu.

KAROL AQUILINA: Jiġifieri jekk ikolli nistaqsik kemm intużaw miż-2,461,604 MMBtu li daħlu fit-12 ta' Frar 2021, taf tgħidli?

IS-SUR DAVID GALEA: Kollox jintuża.

KAROL AQUILINA: Jiġifieri l-gass li ġġib ElectroGas, Enemalta tixtrih kollu.

GLENN BEDINGFIELD: Imma skont kemm tordna.

Mhux ElectroGas tiddeċiedi kemm tagħti gass lil Enemalta; Enemalta tiddeċiedi kemm għandha bżonn gass.

KAROL AQUILINA: Onor. Bedingfield, ħallih jixhed.

GLENN BEDINFIELD: Jien qed inħallih jixhed, Onor. Aquilina, inti m'intix qed tħallih jixhed.

KAROL AQUILINA: Sur Galea, mill-gass li tordna, kemm minnu jħallas għalih il-poplu Malti u Għawdxi?

Kollu jħallas għalih?

IS-SUR DAVID GALEA: Enemalta tħallas fuq kemm tikkonsma.

CLAYTON BARTOLO (Ministru għat-Turiżmu u l-Protezzjoni tal-Konsumaturi): L-unika ħaġa li ħadna b'xejn hawnhekk huwa l-impjant.

Il-gass trid tixtrih.

KAROL AQUILINA: Jien qed nagħtik eżempju ta' veru.

Jekk fit-23 ta' Marzu ta' tliet snin ilu ordnajna 2,236,220 MMBtu, dawk kollha ħallasna għalihom jew le?

IS-SUR DAVID GALEA: Imma inti qed tgħid li Enemalta ordnat...

KAROL AQUILINA: Iva, dan huwa shipment tal-LNG.

IS-SUR DAVID GALEA: Qed tirriferi għall-early gas period?

KAROL AQUILINA: Għandi s-shipments li saru mill-2017 sal-2021.

Ħalli ngħaddilek il-lista tax-shipment.

RYAN CALLUS: Din hija lista li bagħtulna Enemalta – li fiha ngħatajna nofs l-informazzjoni li tlabna – tax-shipments li ġew ordnati f'volum ta' gass MMBtu.

Mill-ewwel shipment li sar, kemm aħna kuntrattati mill-inqas – insa l-flexibility u jekk ikollna bżonn iktar – li rridu nħallsu minnu?

ALEX MUSCAT: Kollega, il-mistoqsija hija fuq ix-xiri tal-gass jew fuq ix-xiri tal-elettriku?

KAROL AQUILINA: Is-Sur Galea qed jgħid li hemm differenza bejn ix-xiri tal-gass u x-xiri tal-elettriku, u aħna qed nistaqsuh min qed iħallas għall-gass kollu li jiġi Malta.

KAROL AQUILINA: Qed inħallsu kollu għalih aħna dak li qed jiġi?

GLENN BEDINGFIELD: Il-gass li jmur l-Italja min iħallas għalih?

KAROL AQUILINA: Safejn naf jien aħna ma nibagħtux gass l-Italja.

GLENN BEDINGFIELD: Il-gass li jmur l-Ingilterra min iħallas għalih?

ALEX MUSCAT: Jekk qed nifhem sew, il-gass li tuża l-power station ta' ElectroGas, u anke għandi nifhem dik ta' BWSC li kienet taħdem bil-heavy fuel oil (HFO),...

RYAN CALLUS: Għax setgħet tiġi konvertita.

ALEX MUSCAT: Ġiet konvertita.

Dak iħallas għalih l-operatur, imbagħad Enemalta...

Is-Sur Galea għadu kif qal taħt ġurament li Enemalta tordna l-gass, imbagħad hi tħallas.

Issa aħna qed nistaqsuh jekk dawn ix-shipments tal-gass ħallsitx għalihom kollha Enemalta.

Jien hekk qed nifhem.

IS-SUR DAVID GALEA: Ma nistax ngħid jekk ħallsithomx kollha Enemalta.

Dawn huma inputs.

KAROL AQUILINA: Biex niftehmu, meta jiġi tanker tal-gass mimli sa ruħ ommu hawn Malta, jintuża kollu minn Enemalta?

GLENN BEDINGFIELD: Kemm għandha iktar klijenti ElectroGas?

Kemm-il power station għandna Malta?

CLAYTON BARTOLO: Bl-iktar rispett, dawn huma mistoqsijiet li jridu jsiru lil Enemalta mhux lis-Sur Galea.

KAROL AQUILINA: Għaliex is-Sur Galea għamel il-kalkolu ta' kemm...

CLAYTON BARTOLO: Jekk aħna llum jew, wara dan il-perjodu… Sur Galea, jekk m'iniex sejjer żball, l-aħħar darba għedtilna li għamilt ix-xogħol li kellek tagħmel, imbagħad ma bqajtx...

IS-SUR DAVID GALEA: Fuq l-actual, ma nafx informazzjoni.

GLENN BEDINGFIELD: Kemm għandha klijenti ElectroGas f'Malta?

IS-SUR DAVID GALEA: Wieħed.

GLENN BEDINGFIELD: Allura min jordna x-xogħol għand ElectroGas?

IS-SUR DAVID GALEA: Enemalta tordna x-xogħol.

RYAN CALLUS: Jaħasra din hija ħaġa sempliċi.

Ħalli ngħidlek kemm hi sempliċi.

Insa x'intuża s'issa u insa t-tabella li għadna kif għaddejnilek.

Jien għamiltlek domanda li ili nagħfas fuqha madwar kwarta.

IS-SUR DAVID GALEA: Għax mhijiex daqshekk sempliċi.

RYAN CALLUS: Imma hemm xi ħaġa sempliċi li tista' tweġibni għaliha u, jew qed tipprova taħrab minnha, jew m'intix tifhimni.

IS-SUR DAVID GALEA: Le, m'iniex qed nipprova naħrab, m'iniex qed nifhem x'qed tgħid.

RYAN CALLUS: Jien staqsejtek: Fil-kuntratti x'aħna obbligati li nixtru enerġija bħala minimu mingħand ElectroGas?

GLENN BEDINGFIELD: Mhux skont kemm tipproduċi!

IS-SUR DAVID GALEA: Nista' ngħidlu?

(Interruzzjonijiet)

RYAN CALLUS: Jiġifieri jafha u ma jridx jgħidha!

KAROL AQUILINA: Jekk tafha, trid tgħidha.

Ftakar li qiegħed taħt ġurament.

RYAN CALLUS: Mela qegħdin nilagħbu nogħli!

Id-domanda hija ċara.

CLAYTON BARTOLO: Sur President, kwalunkwe mistoqsija li tirrelata ma' Enemalta naħseb li għandha ssir lill-uffiċjali ta' Enemalta, u ngħid għalfejn.

GLENN BEDINGFIELD: Għandna ruling tal-Ispeaker fuq hekk.

IĊ-CHAIRPERSON: Ir-ruling tal-Ispeaker m'għandu x'jaqsam xejn ma' din it-tip ta' domanda.

CLAYTON BARTOLO: Il-punt tiegħi huwa wieħed.

Jien m'għandi ebda problemi li jsiru dawn it-tip ta' mistoqsijiet, però rridu naraw lil min qegħdin isiru għax dawn huma mistoqsijiet li jirrelataw b'mod dirett ma' Enemalta.

Sur Galea, inti qiegħed hawnhekk f'isem Enemalta?

KAROL AQUILINA: Inti ħdimt ma' Enemalta?

Inti tħallast mingħand Enemalta?

GLENN BEDINGFIELD: Is-Sur Galea kien Project Manager, ma kienx… (Interruzzjonijiet)

CLAYTON BARTOLO: Sur President, jien naf fejn sejra din il-linja tal-ħsieb tal-kollegi.

RYAN CALLUS: Lejn il-verità.

CLAYTON BARTOLO: Mhux lejn il-verità, se tippruvaw…

RYAN CALLUS: Jien qed nitlob il-fatti.

(Interruzzjonijiet)

CLAYTON BARTOLO: Il-fatti itlobhom lil min kapaċi jagħtihomlok.

IĊ-CHAIRPERSON: Is-Sur Galea qed jiġi mistoqsi biex iwieġeb domandi speċifiċi.

CLAYTON BARTOLO: Eżatt, mistoqsijiet speċifiċi dwar l-operat ta' Enemalta.

IĊ-CHAIRPERSON: Jekk is-Sur Galea, qiegħed f'pożizzjoni li jwieġeb għandu jwieġeb, jekk mhuwiex f'pożizzjoni li jwieġeb...

CLAYTON BARTOLO: Anke l-informazzjoni li qed tistaqsu fuqha ġiet provduta lilna minn Enemalta mhux mis-Sur Galea, mela allura jwieġbu n-nies ta' Enemalta.

RYAN CALLUS: Insa l-lista li tatna Enemalta...

CLAYTON BARTOLO: Mhux fuqha tkellimtu!

RYAN CALLUS: Imma jien mhux minn hemmhekk bdejt.

CLAYTON BARTOLO: Mhux minn hemmhekk qed tistaqsi?

CLAYTON BARTOLO: Qed tikkwota mil-lista!

KAROL AQUILINA: Bħala eżempju qegħdin ngħidulu.

CLAYTON BARTOLO: Qed tikkwotaw l-informazzjoni.

Intom għandkom lista ta' aktar minn 100 xhud, meta jkun imiss jiġu hawnhekk in-nies ta' Enemalta staqsu lilhom.

RYAN CALLUS: Is-Sur Galea kien involut fin-negozjati biex wasalna għal din iċ-ċifra u jafha l-informazzjoni, jafha ċ-ċifra.

IĊ-CHAIRPERSON: Ministru, ir-regoli ma tagħmilhomx int.

CLAYTON BARTOLO: Għamilhom l-Ispeaker fir-ruling tiegħu fejn qal li l-informazzjoni għandkom tistaqsuha lil min hu...

IĊ-CHAIRPERSON: Ir-ruling tal-Ispeaker kien… Il-linja tal-Ispeaker kienet jekk… (Interruzzjonijiet) Is-Sur Galea jaf għax kien involut fil-proċess mill-bidu sal-aħħar.

GLENN BEDINGFIELD: Sur Galea, taf kemm qegħdin jixtru llum?

Mela jekk ma jafx kemm qegħdin jixtru llum!?

ALEX MUSCAT: Sur Galea, inti hawnhekk illum tista' titkellem għan-nom ta' Enemalta u tagħti informazzjoni li hija purament ta' Enemalta?

KAROL AQUILINA: Din mhijiex informazzjoni tagħhom.

IS-SUR DAVID GALEA: Jien m'iniex qed nirrappreżenta lil Enemalta.

ALEX MUSCAT: Sur Galea, qed nifhem sew li inti tqabbadt biex tara li jiġi mplimentat il-proġett tal-enerġija relatat li mbagħad...

IĊ-CHAIRPERSON: U l-kundizzjonijiet li jirregolaw dan il-kuntratt.

Issa dawn il-kundizzjonijiet...

ALEX MUSCAT: Allura lis-sinjur irridu nistaqsuh fuq il-proċess.

KAROL AQUILINA: Mhux fuq hekk qed nistaqsuh?

RYAN CALLUS: Qed nistaqsuh fuq il-proċess, ma bediex jifhimni u allura...

ALEX MUSCAT: Le, inti u l-kollega tiegħek qegħdin tistaqsuh affarijiet li hu mhux responsabbli minnhom.

IĊ-CHAIRPERSON: Lis-Sur Galea qed nistaqsuh informazzjoni konsegwenzjali għal ftehim li hu kien responsabbli għalih.

ALEX MUSCAT: Imma konsegwenzjali tfisser… Taf kemm hemm affarijiet konsegwenzjali?

IĊ-CHAIRPERSON: Hemm kuntratt li probabbilment daqskemm jaf id-dettalji tiegħu s-Sur Galea, ma jafhom ħadd.

Dan il-kuntratt daħal in vigore u konsegwenza tiegħu llum għadna nixtru l-gass u nirregolaw l-operazzjoni…

GLENN BEDINGFIELD: Mela staqsi fuq il-kuntratt.

IĊ-CHAIRPERSON: Lis-Sur Galea qegħdin nistaqsuh: Skont dak il-kuntratt, jekk inxtara b'€100 gass, kemm aħna obbligati nixtru jew nikkunsmaw minnu?

U bħala eżempju kkowtaw figura ta' shipment li kien hemm fl-2017 mil-lista u staqsewh: Skont il-klawsoli ta' dak il-kuntratt kif inhu rregolat dan ix-xiri tal-gass?

Li qed nistaqsuh fuq ix-xiri tal-lum huwa konsegwenzjali tal-kuntratt li jaf hu.

Ir-regoli, il-kundizzjonijiet u l-obbligazzjonijiet li hemm f'dak il-kuntratt, kif japplikaw għal din ix-xirja?

Jiġifieri huwa totalment relatat u m'iniex se nittollera li noħorġu b'ideat ġodda u ngħidu lix-xhud li hu kien responsabbli mill-kuntratt, però ma jistax iwieġeb għalih għax m'għadux ma' Enemalta.

Is-Sur Galea jaf x'fih il-kuntratt, jaf x'inhuma l-obbligazzjonijiet naxxenti minn dak il-kuntratt u allura qed nistaqsuh kif japplikaw dawk l-obbligazzjonijiet għal dawn ix-shipments ta' xiri ta' gass.

GLENN BEDINGFIELD: Is-Sur Galea jista' jitkellem fuq l-obbligazzjonijiet ta' Enemalta?

RYAN CALLUS: Mhux hekk staqsejt jien?

KAROL AQUILINA: Mhux fuq hekk qegħdin nitkellmu?

GLENN BEDINGDFIELD: Le, mhux hekk staqsejtu.

RYAN CALLUS: Se nerġa' nirrepeti biex tifhmuni.

Skont l-obbligazzjonijiet tal-kuntratt li inti kont parteċipi fih, minn meta ġie ffirmat sal-aħħar u bqajt anke wara għax għamilt ir-rapport b'risposta lill-Awditur Ġenerali… L-obbligazzjoni tagħna hija ċara.

Skont il-PPA li hemm ma' ElectroGas, x'inhu l-minimu ta' enerġija li għandna nixtru mingħand ElectroGas?

Kif inhu kuntrattat?

IS-SUR DAVID GALEA: Jien ma nistax inwieġeb domanda daqshekk kunfidenzjalil fil-pubbliku.

RYAN CALLUS: Hawnhekk qegħdin nitkellmu fuq flus il-poplu.

RYAN CALLUS: Din mhijiex kumpanija tiegħi u flus tiegħi, imma huma flus tagħna lkoll, tal-poplu.

CLAYTON BARTOLO: Hija informazzjoni kummerċjalment sensittiva.

RYAN CALLUS: In-nies hemm barra m'għandhomx ikunu jafu bil-flus tagħhom...

KAROL AQUILINA: Sur Galea, inti tafha din l-informazzjoni.

RYAN CALLUS: Hawnhekk qed nitkellmu fuq mijiet ta' miljuni ta' ewro.

KAROL AQUILINA: Sur Galea, inti tafha din l-informazzjoni u taf li qiegħed taħt ġurament.

ALEX MUSCAT: Se nibdew nheddu issa!

KAROL AQUILINA: Jekk jogħġbok tattribwixxix lili intenzjonijiet ħżiena.

Sur Galea, aħna qed nagħmlulek mistoqsija u inti għandek għażla, jew tweġibha, kif għandek obbligu li tagħmel quddiem dan il-Kumitat, jew inkella se jkollna nieħdu azzjonijiet mod ieħor.

GLENN BEDINGFIELD: Onor. Aquilina, jekk trid l-azzjonijiet ħudhom inti.

Ma tistax titkellem f'isem dan il-Kumitat.

KAROL AQUILINA: Aħna għandna dritt, bħala Kumitat, li nkunu nafu dawn l-affarijiet.

GLENN BEDINGFIELD: Onor. Aquilina, ma tistax titkellem f'isem il-Kumitat, jekk trid, tkellem f'ismek.

M'għandekx għalfejn toqgħod thedded lix-xhieda u lanqas lilna għax m'aħniex se noqogħdu għat-theddid.

KAROL AQUILINA: M'iniex qed nhedded lix-xhud, qed ngħidlu li għandu obbligu jwieġeb u hu qed jirrifjuta li jwieġeb.

ALEX MUSCAT: Mhuwiex awtorizzat minn Enemalta li jwieġeb għan-nom tagħhom.

KAROL AQUILINA: Sur Galea, jekk jogħġbok, wieġeb id-domanda.

Inti taf dik l-informazzjoni u ma tridx tagħtihielna.

Jekk jogħġbok wieġeb id-domanda.

CLAYTON BARTOLO: Mhux qed jgħidlek li jafha u ma jridx jagħtihielek.

IS-SUR DAVID GALEA: Minħabba s-sigriet professjonali.

KAROL AQUILINA: Inti ilek tiġi hawnhekk għal erba' laqgħat u qatt ma nvokajt l-ebda sigriet professjonali u safejn naf jien m'għandekx sigriet professjonali.

Se mai jekk trid tgħid, għid li għandek xi obbligu ta' kunfidenzjalità.

Sigriet professjonali ma naħsibx li għandek.

GLENN BEDINGFIELD: Jiġifieri inti marbut b'obbligu ta' kunfidenzjalità u abbażi ta' dak ma tistax...

IS-SUR DAVID GALEA: Eżatt.

KAROL AQUILINA: Imma trid tgħidilna minn fejn joħroġ.

Għandek xi kuntratt?

IĊ-CHAIRPERSON: Sur Galea, inti qed tgħid li ma tistax tagħti din l-informazzjoni għax għandek obbligu ta' kunfidenzjalità.

Issa jiena, bħala Chairman, qed nistaqsik minn fejn joħroġ dan l-obbligu li qed tgħid li għandek.

IS-SUR DAVID GALEA: Joħroġ mil-letter of engagement tiegħi.

IĊ-CHAIRPERSON: Tista' turina minn fejn joħroġ mil-letter of engagement?

IS-SUR DAVID GALEA: M'għandix il-letter of engagement hawnhekk, u lanqas kieku għandi, hija ħaġa ovvja li...

X'jiġifieri ovvja?

GLENN BEDINGFIELD: Qed tippruvaw...kif dejjem tippruvaw tagħmlu f'kull laqgħa.

Qed tistaqsu lil persuna estranea għal Enemalta biex jagħti informazzjoni fuq obbligu li għandha Enemalta.

Issa jkun hawn il-persuni nkarigati...

KAROL AQUILINA: Għax hu ħa ħsiebha.

GLENN BEDINGFIELD: Intom ilkoll avukati intelliġenti ferm iktar minn din in-naħa…

IĊ-CHAIRPERSON: U le!

GLENN BEDINGFIELD: M'għandi l-ebda dubju li l-intelliġenza tagħkom hija superjuri, u allura tafu li l-obbligi ta' Enemalta ma tistax tirrispondi għalihom persuna estranea għall-kumpanija.

Daqskemm, pereżempju, tista' tistaqsi affarijiet tal-Grupp Parlamentari tal-Oppożizzjoni lil xi ħadd li ħadem xogħol għall-istess grupp.

Agħmlu dawn id-domandi meta jkun hawn il-persuna responsabbli.

Aħna qatt ma żammejna l-informazzjoni milli toħroġ, però għandkom lista ta' iktar minn 85 xhud…

KAROL AQUILINA: Onor. Bedingfield, aħna bgħattna ittra lil Enemalta biex jagħtuna l-informazzjoni, u ġew b'lista redikola u b'covering letter tgħid li qegħdin jirrifjutaw jagħtuna din l-informazzjoni.

GLENN BEDINGFIELD: Għax l-informazzjoni li tlabtu tappartjeni lil ElectroGas, u Enemalta ma tistax tirrispondi għal ElectroGas.

(Interruzzjonijiet)

KAROL AQUILINA: Kemm ħallset Enemalta għall-gass…

GLENN BEDINGFIELD: Inti, bħala avukat, meta jiġi klijent għandek…

RYAN CALLUS: Min iħallasha lil ElectroGas?

GLENN BEDINGFIELD: X'għandu x'jaqsam!

Mhux minn flusna titħallas?

Minn fondi pubbliċi titħallas.

GLENN BEDINGFIELD: Meta jkun hawn in-nies ta' Enemalta… Taf min kien jaħbi l-fondi pubbliċi?

L-ex Ministru Austin Gatt, għax lanqas il-kuntratti ma kien iġibilna, u kull mistoqsija li kienet issir kien jinħeba wara l-kunfidenzjalità.

KAROL AQUILINA: Ġewwa 17 Black.

Hux hekk?

GLENN BEDINGFIELD: Ipokrezija fuq żewġ saqajn hawn ġew!

ALEX MUSCAT: Fir-risposta Enemalta qed tgħidilkom li din mhijiex informazzjoni tagħha…

KAROL AQUILINA: L-Enemalta qed...meta tgħid hekk.

RYAN CALLUS: Min qed iħallasha lil ElectroGas?

ALEX MUSCAT: Stenna ftit, għax hawnhekk saret allegazzjoni li tlabna xi informazzjoni li ma ngħatatx lil dan il-Kumitat.

RYAN CALLUS: Mija fil-mija.

ALEX MUSCAT: Mhu veru xejn għax l-informazzjoni kollha qiegħda hawnhekk.

RYAN CALLUS: Jiġifieri intom qed tgħidulna li aħna, bħala rappreżentanti tal-poplu, m'għandniex dritt li nkunu nafu dwar dawn il-miljuni kollha ta' ewro li qegħdin inħallsu mit-taxxi tagħna lil ElectroGas.

KAROL AQUILINA: Biegħtu ruħkom.

RYAN CALLUS: Dan mhux aċċettabbli!

Aħna għandna dritt inkunu nafu fejn marru dawn il-miljuni ta' ewro.

GLENN BEDINGFIELD: Fil-bwiet tan-nies marru għax iffrankaw €80 miljun.

RYAN CALLUS: Fil-bwiet ta' Keith Schembri, ta' Joseph Muscat u ta' Konrad Mizzi marru mhux fil-bwiet tan-nies!

IĊ-CHAIRPERSON: Il-ġudizzju jagħmluh in-nies li qegħdin jisimgħuna.

Sur Galea, ħa nerġa' nagħmillek il-mistoqsija.

Inti se twieġeb jew mhux se twieġeb?

GLENN BEDINGFIELD: Inti taħseb li tista' twieġeb għall-obbligazzjonijiet ta' Enemalta?

Is-sinjur ilu erba' jew ħames seduti jwieġeb hawnhekk, imma ma jistax iwieġeb fuq obbligi li għandha Enemalta.

Sur Galea, inti firmatarju ta' dak il-kuntratt?

KAROL AQUILINA: Imma kont parteċipi biex inkiteb dak il-kuntratt għax kont parti mid-deal li sar.

GLENN BEDINGFIELD: Id-draft tal-kuntratt inti għamiltu?

IS-SUR DAVID GALEA: Le, mhux jien.

GLENN BEDINGFIELD: Is-sinjur kien fil-proċess tal-għażla mhux fil-kuntratt.

KAROL AQUILINA: Inti taf l-informazzjoni u aħna qed nitolbuk tgħidilna.

IS-SUR DAVID GALEA: Fil-każ ikolli nitlob ruling mingħand l-Ispeaker.

KAROL AQUILINA: Inti ma tistax titlob ruling mingħand l-Ispeaker għax m'intix Membru tal-Kamra tad-Deputati.

IS-SUR DAVID GALEA: Mela nitlob lill-Kumitat biex ma nirrispondix.

KAROL AQUILINA: Lanqas tista' tagħmel talbiet lil dan il-Kumitat għax m'intix parti minnu.

CLAYTON BARTOLO: L-isfortuna hija li x-xhud għandu jingħata l-protezzjoni miċ-Chairman, imma ċ-Chairman qed jieħu n-naħa li m'għandux jieħu.

IĊ-CHAIRPERSON: Ix-xhud qed jiġi mistoqsi fuq materji li…

GLENN BEDINGFIELD: Li mhux responsabbli għalihom hu.

CLAYTON BARTOLO: Sur President, agħti l-protezzjoni tiegħek lix-xhud.

IĊ-CHAIRPERSON: Huwa responsabbli għal għemilu u għemilu huwa…

CLAYTON BARTOLO: Sur President, din hija kollha intimidazzjoni fuq ix-xhud.

KAROL AQUILINA: Ix-xhud jibża' mill-verità.

Dik hija l-problema.

IĊ-CHAIRPERSON: Dan il-Kumitat, f'ġieħ it-trasparenza, qed jistaqsi fuq dettall fundamentali ta' jekk id-deal li sar huwiex deal tajjeb.

Hawn min jargumenta li huwa deal tajjeb u hawn min jargumenta li mhuwiex deal tajjeb.

Allura dan il-Kumitat qed jipprova jitfa' aktar dawl ta' fiex jikkonsisti d-deal.

U element fundamentali ta' jekk huwiex tajjeb jew le dan id-deal huwa jekk l-obbligazzjonijiet li ntrabtet bihom Enemalta humiex obbligazzjonijiet favorevoli; hemm min jgħid li huma favorevoli u hemm min jgħid li mhumiex.

Mela li nitolbuh jgħidilna x'inhuma l-obbligazzjonijiet, u ċjoè x'inhu l-committment ta' Enemalta, biex dan il-Kumitat ikun jista' jasal għall-konklużjoni ta' jekk huwiex deal tajjeb jew le, huwa fundamentali.

Jiġifieri intom, Membri ta' dan il-Kumitat, ma tridux li aħna u n-nies hemm barra ikollhom dettall fundamentali, id-dettall ta' x'inhuma l-obbligazzjonijiet ta' Enemalta f'dan il-kuntratt?

GLENN BEDINGFIELD: Meta toħroġ il-verità kollha l-poplu Malti se jkun jaf li dan kien deal tajjeb li minnu gawda l-poplu Malti u Għawdxi.

GLENN BEDINGFIELD: Is-sinjur m'għandu l-ebda jedd li jwieġeb f'isem ħaddieħor.

IĊ-CHAIRPERSON: Is-sinjur jafha l-informazzjoni.

KAROL AQUILINA: Jaf u ma jridx jgħidilna.

IS-SUR DAVID GALEA: Mhux ma rridx, imma marbut...

KAROL AQUILINA: Ma tridx tgħidilna.

Iġġibx skużi.

IĊ-CHAIRPERSON: S'issa għedtilna 10 skużi għalfejn ma tridx twieġeb.

Huwa fl-interess tal-Kumitat, inkluż tagħkom, li nkunu nafu x'inhuma l-kundizzjonijiet u l-obbligazzjonijiet li joħorġu minn dan il-kuntratt, imma intom ma tridux.

GLENN BEDINGFIELD: Le, mhux ma rridux, anzi qed ngħidu, bħalma għedna fil-laqgħa preċedenti, u l-Ispeaker tana raġun fuqha biex tara kemm kontu skorretti,…

KAROL AQUILINA: Ħallu lix-xhud iwieġeb.

GLENN BEDINGFIELD: U qed terġgħu tkunu skorretti llum.

Ipokrezija fuq żewġ saqajn hawn f'dan il-Kumitat fuq in-naħa tagħkom.

KAROL AQUILINA: Intom għandkom bżonn tlieta jew erbgħa kull wieħed għall-ipokrezija li għandkom!

GLENN BEDINGFIELD: Dak li qed ngħidu aħna huwa li rridu l-fatti kollha joħorġu.

U l-Gvern jaqbillu meta joħorġu l-fatti kollha għax kulħadd ikun jista' jara li dan kien deal – intom issejħulu deal u aħna nsejħulu proġett u investiment – li minnu gawda l-poplu Malti u Għawdxi kollu.

Veru li s-sinjur kien parti mill-proċess li wassal għal dak il-ftehim, imma ma kienx parti mill-ftehim u lanqas kien firmatarju tal-ftehim.

Intom qed tistaqsu lix-xhud fuq obbligi ta' Enemalta, u Enemalta għandha n-nies li jitkellmu għaliha; għandha l-avukati legali tagħha, għandha ċ-Chairman… Għandkom lista ta' aktar minn 85 xhud, li ħafna minnhom huma uffiċjali ta' Enemalta, u meta jiġu n-nies ta' Enemalta staqsu lilhom dwar l-obbligi tagħhom, mhux tistaqsu lil dan ix-xhud li huwa estraneju għall-kumpanija.

KAROL AQUILIINA: Sur Galea, aħna qegħdin ninsistu li inti twieġeb għal din il-mistoqsija.

Ma jidhirx li għandek xi impediment biex tweġibha.

Ilek f'dawn is-sessions…

IS-SUR DAVID GALEA: Dejjem weġibt għad-domandi.

KAROL AQUILINA: U ġibtilna d-dokument.

M'għedtx li għandek kunfidenzjalità għal dan id-dokument; ġibtulna.

IS-SUR DAVID GALEA: Imma ħadt il-permess ta' Enemalta.

Imma ġibtu.

GLENN BEDINGFIELD: Mela jista' jistaqsi għall-permess ta' Enemalta dwar din?

KAROL AQUILINA: M'għandux għalfejn jistaqsi l-permess ta' Enemalta.

Qiegħed hawnhekk jitkellem u jispjega.

Ilu erba' sessions…

GLENN BEDINGFIELD: Inkella se nitolbu jien, u se nitlob vot.

Jien niddejjaq nitlob vot f'dan il-Kumitat, m'huwiex gost u pjaċir tiegħi, imma…

RYAN CALLUS: Sur President, naħseb in-naħa tal-Gvern mhijiex tirrealizza xi ħaġa importanti.

Mill-minuti li għandna jidher – u se nikkwota – li t-total ta' dan il-kuntratt huwa stmat bejn €4 biljun u €5 biljun.

U nibqa' nesiġi, Sur President, li bħala rappreżentant tal-poplu għandi jkun naf kif intnefqu €5 biljun mit-taxxi tagħna.

Mela nsib dan l-impediment kollu biex toħroġ din l-informazzjoni!

Għalija dan mhux aċċettabbli.

Jien ma nafx x'wiċċ għandna mmorru hemm barra niffaċċjaw lin-nies meta qed ngħidulhom li m'għandux jinteressahom kif infaqna €5 biljun!

Il-€5 biljun marru biex jiġi ġġenerat l-elettriku, li minnhom in-nies qed jiffrankaw fil-kontijiet tad-dawl u l-ilma…

KAROL AQUILINA: Mela jispjegalna kif.

GLENN BEDINGFIELD: ...li intom ivvutajtu bil-qalb biex jogħlew!

KAROL AQUILINA: Onor. Bedingfield, ħallih iwieġeb.

IĊ-CHAIRPERSON: Hawn talba minn Membru ta' dan il-Kumitat biex is-Sur Galea jwieġeb din il-mistoqsija.

GLENN BEIDNGFIELD: Sur President, ħa nagħmel talba u se nivverbalizzaha.

IĊ-CHAIRPERSON: Ħalli nibdew bit-talba tal-Onor.

Agħamel it-talba, Onor. Aquilina.

KAROL AQUILINA: Aħna qegħdin nistaqsu lix-xhud sabiex jgħid x'ammont hu obbligat li jixtri l-Gvern Malti mill-power station ta' ElectroGas.

Is-Sur Galea għamel riferenza għall-ammont ta' gass li jiġi supplied, urejnih il-figuri ta' Enemalta dwar hekk, u hu qed jgħidilna li qed tirrifjuta li jwieġeb din il-mistoqsijia.

Qed naqblu li ġraw hekk l-affarijiet?

IS-SUR DAVID GALEA: Qed nirrifjuta fuq il-bażi tas-sigriet professjonali.

IĊ-CHAIRPERSON: U l-professjoni tiegħek x'inhi?

IĊ-CHAIRPERSON: Jiġifieri inti qed tgħid li abbażi tas-sigriet professjonali qua għax inti accountant…

IS-SUR DAVID GALEA: Bħala persuna…

IĊ-CHAIRPERSON: Inti qed toġġezzjona.

Issa jien irrid spjegazzjoni ta' għalfejn qed toġġezzjona li twieġeb.

IS-SUR DAVID GALEA: Bħala relazzjoni professjonali mal-klijent tiegħi ma nħossx li għandi nwieġeb għal din il-mistoqsija għax hija xi ħaġa kunfidenzjali tal-klijent.

Għandkom tistaqsuha lill-klijent mhux lili.

KAROL AQUILINA: U kont qed tispjegalna kif taħdem.

IS-SUR DAVID GALEA: Eżatt.

KAROL AQUILINA: Imbagħad wasalt f'punt, fejn kont se tidħol fl-ispeċifiku, u ma ridtx tgħidilna.

GLENN BEIDNGFIELD: Qegħdin tippruvaw toħolqu… Il-ġimgħa d-dieħla ġibu lil ta' Enemalta u staqsuhom.

KAROL AQUILINA: Le, jaħasra, aħna qed nippruvaw nifhmu mingħandu għalfejn qed jirrifjuta li jwieġeb.

GLENN BEDINGFIELD: Qegħdin tippruvaw toħolqu kwestjonijiet.

IĊ-CHAIRPERSON: Hawn din it-talba.

Il-Kumitat huwa favur li x-xhud jiġi ordnat iwieġeb din il-mistoqsija?

Aħna kontra.

KAROL AQUILINA: Bir-rispett kollu, din lanqas hija kwestjoni ta' vot.

GLENN BEDINGFIELD: Itlob ruling mingħand l-Ispeaker.

ALEX MUSCAT: Sur President, din timxi paripassu eżatt mat-talba li kont għamilt jien żewġ seduti ilu fejn għedt li l-informazzjoni għandna nġibuha minn ras il-għajn u mhux bil-messaġġiera.

La huwa messaġġier l-Awditur u lanqas hu messaġġier ix-xhud li għandna quddiemna.

IĊ-CHAIRPERSON: Hu m'għandux għalfejn imur għand Enemalta għax diġà għandu din l-informazzjoni.

ALEX MUSCAT: Din l-informazzjoni huwa fl-interess tagħna…

KAROL AQUILINA: Dan tħallas €1 miljun tagħha ta!

KAROL AQUILINA: Mela kemm tħallast?

ALEX MUSCAT: Huwa fl-interess tagħna li l-poplu jkun jaf kemm qed jiffranka flus fil-kontijiet tad-dawl u tal-ilma.

Imma l-informazzjoni trid tintalab mingħand min għandha tintalab.

IĊ-CHAIRPERSON: F'dan l-istadju se jsiru aktar mistoqsijiet lix-xhud.

KAROL AQUILINA: Kemm tħallast għax-xogħol ta' Enemalta?

IS-SUR DAVID GALEA: Hemm miktub fir-rapport.

Bl-amment ma nafx, imma żgur mhux…

KAROL AQUILINA: Tħallast €500,000?

KAROL AQUILINA: Tħallast €300,000?

IS-SUR DAVID GALEA: Probabbilment inqas.

KAROL AQUILINA: Tħallast €200,000?

Jidher li taf u ma tridx tgħidilna.

Dan huwa logħob li noqgħod nistaqsik jekk hux €0.5 miljun jew le.

IĊ-CHAIRPERSON: Tista' tgħaddilna l-informazzjoni ta' kemm tħallast minn Enemalta?

RYAN CALLUS: Ma tafx kemm tħallast?

IS-SUR DAVID GALEA: Hija miktuba fir-rapport tal-Awditur Ġenerali.

GLENN BEDINGFIELD: Intom qrajtuh ir-rapport tal-Awditur Ġenerali?

(Interruzzjonijiet)

KAROL AQUILINA: X'diffikultà għandek biex tgħidha?

GLENN BEDINGFIELD: Ċirku ġibtuh dan il-Kumitat.

RYAN CALLUS: Tridu taħbu kemm tħallas.

GLENN BEDINGFIELD: Ma rridu naħbu xejn.

RYAN CALLUS: Ħalluh iwieġeb mela!

KAROL AQUILINA: Din hija mistoqsija dwarek, m'għandek l-ebda sigriet għax tista' teżenta lilek innifsek.

Jien neżenta lili nnifsi mis-sigriet professjonali fir-rigward tiegħi nnifsi.

Kemm tħallast minn Enemalta?

GLENN BEDINGFIELD: X'jiġifieri!?

IĊ-CHAIRPERSON: Din żgur hija informazzjoni li għandu, għax fuqu nnifsu mhux fuq Enemalta.

GLENN BEDINGFIELD: Imma mhux jgħidha hu.

Mela din l-attitudni…

IĊ-CHAIRPERSON: Sur Galea, saritlek il-mistoqsija ta' kemm tħallast minn Enemalta, u r-risposta tiegħek hija li ma tafx.

Mela allura nitolbok biex sal-laqgħa li jmiss…

KAROL AQUILINA: Le, jaf bejn wieħed u ieħor, għax staqsejtu jekk hux €0.5 miljun u qalli le, u staqsejtu jekk hux €300,000 qalli le.

Staqsejtu wkoll jekk hux €200,000 u ħa naraw x'se jwieġeb.

IS-SUR DAVID GALEA: Bejn €150,000 u €200,000.

GLENN BEDINGFIELD: Fuq perjodu ta' kemm?

IS-SUR DAVID GALEA: Fuq madwar tlieta u erba' snin.

KAROL AQUILINA: Mort tajjeb!

Iġġibilna ftit il-kontijiet li ħriġt lil Enemalta?

GLENN BEDINGFIELD: Inqas minn €50,000 fis-sena.

IĊ-CHAIRPERSON: Id-doppju u nofs tal-onorarja ta' Membru Parlamentari.

IS-SUR DAVID GALEA: M'intomx imħallsin tajjeb.

CLAYTON BARTOLO: Kien hemm min ħa €500 żieda fil-ġimgħa, imma nsomma.

KAROL AQUILINA: U kien hawn min ħa €5,000 kuljum mill-korruzzjoni.

GLENN BEDINGFIELD: Ma ġibtx prova waħda tagħha din.

ALEX MUSCAT: Dawn l-invoices kont tiddikjarahom?

Kont tħallas taxxa fuqhom?

IĊ-DCHAIRPERSON: Mela s-sinjur se jagħtina informazzjoni dwar kemm tħallas għal din il-biċċa xogħol minn Enemalta u t-talbiet għall-ħlas li għamel għas-servizzi tiegħu.

CLAYTON BARTOLO: Sur Galea, naħseb li t-tax returns daħħalthom hux?

GLENN BEDINGFIELD: Iddikjarajthom fit-taxxi tiegħek?

Mela aħjar mill-Membri Parlamentari għax ma ddikjarawhomx!

Ara fuq din ma jgħidu xejn!

Jgħattulu!

Jaqbżu għalih!

KAROL AQUILINA: Apparti Enemalta, għamilt xogħol ieħor għall-Ministeru?

IS-SUR DAVID GALEA: Jiġifieri għall-Ministeru għall-Enerġija?

GLENN BEDINGFIELD: Ma nafx x'għamel jew m'għamilx, imma m'għandux x'jaqsam ma' dan ir-rapport.

KAROL AQUILINA: Ħalluh iwieġeb!

GLENN BEDINGFIELD: Qed tagħmlu mistoqsijiet li m'għandhomx x'jaqsmu.

Apparti Enemalta, għandek aktar klijenti?

IS-SUR DAVID GALEA: Dażgur li għandi.

GLENN BEDINGFIELD: Għandu aktar klijenti.

Allura se toqogħdu tistaqsuh fuq il-klijenti tiegħu?

KAROL AQUILINA: Jien qed nistaqsih biex nara r-relazzjonijiet professjonali tiegħu…

GLENN BEDINGFIELD: Hawnhekk qegħdin biex niddiskutu r-rapport tal-NAO.

Inkella se ndaħħlu proċeduri u prassi ġodda fejn noqogħdu nistaqsu fuq…

RYAN CALLUS: Ħalliha ħa toħroġ il-verità.

GLENN BEDINGFIELD: Dejjaqtu lil kulħadd!

B'din l-attitudni qed tkomplu titilfu l-kredibilità.

Araw il-polls!

RYAN CALLUS: Ara l-polls tal-Ħadd li għadda ħa tara!

GLENN BEDINGFIELD: Iva, għadu ma ċċaqlaqx perċentwal Bernard Grech.

Fejn kien għadu.

X'affarijiet dawn!

Noqogħdu nistaqsu x'għamel… Hawnhekk qegħdin biex ninvestigaw ir-rapport tal-Awditur, u dak hu li għandna ninvestigaw.

KAROL AQUILINA: Ħallih iwieġeb.

IS-SUR DAVID GALEA: Li nista' ngħid huwa li fil-ħin li qegħdin nagħmlu hawnhekk niddiskutu… Bis-saħħa tal-proġett li għamilna, bil-cost savings ta' Enemalta l-Gvern jista'…

KAROL AQUILINA: Attent għax għandek is-sigriet professjonali.

Ara ma tgħidx xi affarijiet għax inkella inġibu l-Gvern fl-inkwiet!

IS-SUR DAVID GALEA: ...jissusidja erba' COVID-19 wage supplements għal sena.

IĊ-CHAIRPERSON: Aħseb u ara bil-€5,000 kuljum li kienu se jieħdu Keith Schembri u Konrad Mizzi kemm konna nagħmlu affarijiet! €5,000 kuljum li kienu se jieħdu Keith Schembri u Konrad Mizzi bid-deal tal-power station li dawn għadhom jiddefendu.

Għadhom jiddefendu lil Keith Schembri u Konrad Mizzi!

Ara veru… U jibqgħu jgħidu li huma allegazzjonijiet!

GLENN BEDINGFIELD: Mela kwarta ilu qal li ħaduhom u issa qed jgħid li kienu se jeħduhom!

RYAN CALLUS: Biċ-ċifri li għadek kemm semmejt kxift affarijiet li huma privati, fejn inti ħassejt li huma tajbin għan-naħa tiegħek.

IS-SUR DAVID GALEA: Huma pubbliċi.

RYAN CALLUS: Bir-ispett kollu, dan għalija huwa diżrispett lejn il-Kumitat.

Inti għadek kemm tajt ċifri, b'mod indirett, in terms of wage supplements, u meta aħna staqsejnik kontrosens mistoqsijiet oħrajn fuq dispożizzjonijiet finanzjarji, inti għażilt, konvenjentement, għalija b'mod qarrieqi lejn dan il-Kumitat, li teżenti ruħek.

IS-SUR DAVID GALEA: Il-financial statements ta' Enemalta huma pubbliċi.

KAROL AQUILINA: Jien staqsejtek jekk għamiltx xogħol ieħor, li tħallast għalih, għall-Ministeru ta' Konrad Mizzi.

GLENN BEDINGFIELD: Jien noġġezzjona għal dawn it-tip ta' mistoqsijiet.

IS-SUR DAVID GALEA: Iva, għamilt.

Intom kontu għamiltu mistoqsija parlamentari fuqi dwar id-dipartimenti kollha tal-Gvern, u għandkom l-informazzjoni kollha.

Ma nafx din l-informazzjoni bl-amment.

KAROL AQUILINA: Iva, imma jien qed nistaqsik tgħidli…

CLAYTON BARTOLO: Qed jgħidlek li l-informazzjoni qiegħda fil-public domain.

CLAYTON BARTOLO: Jekk saret mistoqsija parlamentari!

KAROL AQUILINA: Intom tafu biżżejjed li hemm ruling tal-Ispeaker li jgħid li ma tistax tingħata din it-tip ta' risposta, la għal mistoqsija parlamentari, u lanqas minn xhud.

Skont ir-ruling, jekk jaf l-informazzoni jrid jgħidha.

Sur Galea, se nerġa' nistaqsik kemm qlajt mingħand il-Gvern matul dawn l-aħħar tmien snin.

Kemm qlajt?

GLENN BEDINGFIELD: X'għandu x'jaqsam!?

KAROL AQUILINA: Wara li mort tiltaqa' fil-Kwartieri Ġenerali tal-Partit Laburista…

GLENN BEDINGFIELD: Jiġifieri int qed tgħid li l-proposti li ħareġ bihom Ryan Callus għamilhom kollha waħdu?

Ma kellu lil ħadd espert?

Insomma jidher li ma kellek lil ħadd espert għax…

IĊ-CHAIRPERSON: Li hu żgur hu li Ryan Callus ma tħallasx.

RYAN CALLUS: Tant għoġbukom li kkupjajtuhom.

Fattibbli l-proposti tagħna.

IĊ-CHAIRPERSON: Li hu żgur hu li l-Onor.

Ryan Callus ma tħallasx.

KAROL AQUILINA: Kemm tħallast?

IS-SUR DAVID GALEA: Ma tantx qlajt minnhom.

KAROL AQUILINA: S'issa għedtilna li qlajt bejn €150,000 u €200,000.

IS-SUR DAVID GALEA: Hemm differenza bejn qligħ…

KAROL AQUILINA: Jien staqsejtek kemm daħħalt.

Inti bgħatt kont lil Enemalta ta' bejn €150,000 u €200,000.

GLENN BEDINGFIELD: Fuq erba' snin.

KAROL AQUILINA: U għedtilna li tħallast tagħhom.

Mela inti qlajt madwar €200,000.

Issa jien qed nistaqsik x'xogħol iktar għamilt mal-Ministeru ta' Konrad Mizzi u xi qlajt.

IS-SUR DAVID GALEA: Iċ-ċifri ma nafhomx bl-amment.

KAROL AQUILINA: Imma kemm qlajt?

Qlajt €100,000 oħra?

Qlajt €300,000 oħra?

IS-SUR DAVID GALEA: Għamilt numru ta' proġetti imma bl-amment ma nafx kemm hu l-ammont.

GLENN BEDINGFIELD: Qed jgħidlek li ma jafx bl-amment!

IĊ-CHAIRPERSON: L-ewwel għedtilna li ma tafx eżatt, imbagħad għedtilna li bejn €150,000 u €200,00.

L-Onor.

Aquilina staqsik jekk kellekx engagements oħra mal-Ministeru ta' Konrad Mizzi – nafu l-background tiegħek u r-relazzjoni tiegħek miegħu – u inti weġibt li kellek.

Issa qed jistaqsik kemm qlajt minn dawn l-engagements li tak il-Ministeru ta' Konrad Mizzi.

IS-SUR DAVID GALEA: Li nista' ngħid hu li darb'oħra nġib miegħi din l-informazzjoni.

IĊ-CHAIRPERSON: Importanti li din l-informazzjoni tingħatalna.

GLENN BEDINGFIELD: X'jiġifieri importanti tkun taf kemm jaqla'?

IĊ-CHAIRPERSON: Iva, huwa importanti.

ALEX MUSCAT: X'għandu x'jaqsam dan mar-rapport tal-Awditur?

Qed nistaqsi biex nifhmu l-kuntest.

GLENN BEDINGFIELD: Tista' tispjegalna l-private business enterprise tas-sinjur x'għandu x'jaqsam...?

IĊ-CHAIRPERSON: X'jagħmel is-sinjur ma' entità privata, affarih u ma jinteressanix, imma…

ALEX MUSCAT: Mhux hekk staqsejtu?

IĊ-CHAIRPERSON: Dan mhux private business.

Dan huwa fuq xogħol imqabbad minn Enemalta biex tajjeb jew ħażin spiċċajna bil-proġett ta' ElectroGas…

ALEX MUSCAT: Li permezz tiegħu qegħdin niffrankaw €80 miljun fis-sena.

IĊ-CHAIRPERSON: U lis-Sinjur ġusament qed nistaqsuh…

GLENN BEDINGFIELD: Ġustament xejn.

Ix-xogħol kollu li għamel li huwa relatat ma' Enemalta fuq dan il-proġett għandu jġibu hawn għax dak huwa li għandna quddiemna għad-diskussjoni, imma x'għamel apparti dan li hawn fir-rapport, apparti dak li hemm fil-mistoqsija parlamentari – għax dik hija pubblika –… (Interruzzjonijiet) X'jiġifieri nintimidaw lix-xhieda b'dan il-mod?

IĊ-CHAIRPERSON: Li tistaqsi lil xi ħadd kemm ħa fondi pubbliċi tkun qed tintimidah?

GLENN BEDINGFIELD: Komplu għaffġu.

Tistaqsih kemm ħa fondi pubbliċi fuq dan il-kuntratt.

IĊ-CHAIRPERSON: Mill-Ministru direttament involut f'dan il-kuntratt.

U dak, iva, għandu rilevanza.

Dażgur li għandu rilevanza.

ALEX MUSCAT: Għaliex?

IĊ-CHAIRPERSON: Għax imbagħad irid jispjega kif ġie nvolut f'kull ħaġa li kien involut fiha Konrad Mizzi.

Mhuwiex rilevanti dan?

Għalikom mhux rilevanti, imma għan-nies hemm barra u għalina huwa rilevanti.

GLENN BEDINGFIELD: Għalikom biss rilevanti għax ħadd mhu qed jagħti kaskom.

IĊ-CHAIRPERSON: Huwa rilevanti għax is-sinjur ma marx jagħti l-pariri lil Konrad Mizzi b'xejn.

GLENN BEDINGFIELD: In-nies la qed jagħtu kaskom u lanqas qed jemmnukom.

IĊ-CHAIRPERSON: Is-sinjur ma marx jagħti l-pariri lil Konrad Mizzi għax ħabib tiegħu u għamillu pjaċir, imma mar jagħti lil Konrad Mizzi pariri u tħallas għal xogħlu.

U peress li dak il-ħlas sar minn fondi pubbliċi...

GLENN BEDINGFIELD: Bħalma għamel Joe Mizzi tal-BWSC! €4 miljun ħa.

IĊ-CHAIRPERSON: Peress li s-sinjur tħallas minn fondi pubbliċi huwa ta' interess għal dan il-Kumitat.

KAROL AQUILINA: Fuq liema proġetti tajt konsulenza lill-Ministru Konrad Mizzi?

IS-SUR DAVID GALEA: Lill-Ministru, lill-Gvern.

KAROL AQUILINA: Lill-Gvern Malti in ġenerali.

Fuq liema?

IS-SUR DAVID GALEA: Għamilt fuq Automated Revenue Management Services (ARMS) Ltd.

KAROL AQUILINA: X'għamilt fuq ARMS?

IS-SUR DAVID GALEA: Fuq ARMS għamilna ISO quality assurance.

Nista' nġibilkom il-lista.

KAROL AQUILINA: Jien issa qed nistaqsik.

X'għamilt iktar?

Tiftakar ta' ARMS.

Xi proġetti oħra tal-Ministru Konrad Mizzi kont involut fihom, apparti dak ta' ElectroGas?

IS-SUR DAVID GALEA: Qed nipprova niftakar għax ilu ħafna.

KAROL AQUILINA: Qed tipprova tiftakar għax kien hemm ħafna?

IS-SUR DAVID GALEA: Jien ħdimt fuq ħafna affarijiet li m'għandhomx x'jaqsmu mal-Gvern ukoll.

Apparti din ta' ARMS x'kien hemm iktar?

IS-SUR DAVID GALEA: Kont ħdimt fuq tal-isptarijiet.

KAROL AQUILINA: Jiġifieri kont involut f'ta' Vitals?

IS-SUR DAVID GALEA: Ma kontx involut fl-evaluation.

KAROL AQUILINA: Ma staqsejtekx fuq l-evaluation jien.

Fiex kont involut f'ta' Vitals?

IS-SUR DAVID GALEA: Kont involut fid-diskussjonijiet tal-kuntratti.

KAROL AQUILINA: Jiġifieri kont involut fin-negozjati ma' Vitals.

KAROL AQUILINA: Kemm tħallast ta' Vitals?

KAROL AQUILINA: Iġġibilna l-kont?

IS-SUR DAVID GALEA: Inġibilkom.

Kien hemm xi deal oħra li kont involut fiha?

Forsi fuq xi biċċa art?

Tiftakar kontx involut f'xi ħaġa hekk?

IS-SUR DAVID GALEA: Naħseb li qed tirriferi għall-Institute for Tourism Studies (ITS).

Le, ma kontx involut fiha.

KAROL AQUILINA: Kont involut fuq xi biċċa art x'imkien ieħor?

IS-SUR DAVID GALEA: Jekk tgħidli liema...

KAROL AQUILINA: Jien qed nistaqsik.

Fiex iktar tiftakar li kont involut?

ALEX MUSCAT: Il-mistoqsija tiegħek marbuta ma' Enemalta?

IĊ-CHAIRPERSON: Iva.

KAROL AQUILINA: Fiex iktar kont involut?

IĊ-CHAIRPERSON: Marbut mal-Ministeru li...

ALEX MUSCAT: Marbuta mar-rapport tal-NAO?

IĊ-CHAIRPERSON: Marbuta mal-Ministru li kien responsabbli mill-power station ta' ElectroGas.

ALEX MUSCAT: Jiġifieri mhux marbuta ma' dan ir-rapport.

IĊ-CHAIRPERSON: Qed inwieġbek!

S'issa qalilna li kien involut f'ta' Vitals.

IS-SUR DAVID GALEA: Ma kontx involut fil-parti tal-concession.

IS-SUR DAVID GALEA: Jien kont involut fil-parti fejn għandu x'jaqsam mal-iżvilupp tal-faċilitajiet il-ġodda.

ALEX MUSCAT: U dik torbot mar-rapport tal-NAO?

IĊ-CHAIRPERSON: Le, Onor. Muscat, qed nispjegalek; torbot mal-Ministeru responsabbli...

ALEX MUSCAT: U se nippermettu li jsir dan it-tip ta' questioning unrelated mas-suġġett li qegħdin niddiskutu.

IĊ-CHAIRPERSON: Iva.

Huwa related ħafna.

KAROL AQUILINA: Inti qed tgħid li f'tal-ITS kont involut biex l-ITS telqet mis-sit tagħha f'San Ġiljan...

RYAN CALLUS: ...u marret Ħal Luqa.

ALEX MUSCAT: Imma dan x'għandu x'jaqsam mal-proġett ta' Enemalta?

KAROL AQUILINA: Inti qed tgħidli li kont involut fuq is-sit tal-ITS.

IS-SUR DAVID GALEA: Mhux fuq is-sit kont involut imma fl-iżvilupp tal-faċilitajiet il-ġodda.

KAROL AQUILINA: Il-faċilitajiet il-ġodda fejn huma?

IS-SUR DAVID GALEA: Bħalissa qegħdin Ħal Luqa, imma se jiċċaqilqu għal Smart City.

KAROL AQUILINA: Jiġifieri li mis-sit tal-ITS f'San Ġiljan marru Ħal Luqa u hemm il-pjan li jmorru Smart City.

CLAYTON BARTOLO: Dan kollu joħroġ minn x'imkien fir-rapport tal-NAO?

KAROL AQUILINA: Qed jgħidu hu!

GLENN BEDINGFIELD: Imma qed jgħidu għax qed tistaqsih!

KAROL AQUILINA: Qed jispjegali.

GLENN BEDINGFIELD: U għandu dritt ma jwiġbekx jekk irid, għax m'għandu x'jaqsam xejn ma' dan ir-rapport.

CLAYTON BARTOLO: Dan il-Kumitat ġibtuh Kumitat tas-sound bites.

Ilni ngħidilkom, u kelli raġun.

Kumitat tas-sound bites ġibtuh!

KAROL AQUILINA: Sur Galea, fuq liema proġetti oħra kont involut?

CLAYTON BARTOLO: X'għandu x'jaqsam dan mar-rapport tal-NAO!

KAROL AQUILINA: M'hemmx xi proġett ieħor li kien responsabbli għalih il-Ministru Mizzi li daħħlek fih ukoll?

IS-SUR DAVID GALEA: Le, għall-ebda proġett ma daħħalni hu.

KAROL AQUILINA: Mela min daħħlek?

(Interruzzjonijiet)

GLENN BEDINGFIELD: M'għandu l-ebda obbligu jwieġbek ħlief għal domandi dwar dan il-każ.

KAROL AQUILINA: Għall-proġett ta' ElectroGas min avvinċinak?

IS-SUR DAVID GALEA: Mhux diġà tkellimna fuq din l-aħħar darba?

Min avvinċinak?

IS-SUR DAVID GALEA: Diġà konna tkellimna dwar dan l-aħħar darba.

KAROL AQUILINA: Le, l-letter of engagement li tana mhijiex dwar hekk.

Sur Galea, iċċaraha.

Hux hekk?

KAROL AQUILINA: ...għar-reaction ta' Enemalta għar-rapport tal-Awditur Ġenerali, għal-liema xogħol inti tħallast €7,000.

(Interruzzjonijiet) Mela inti ma tajtniex letter of engagement dwar dak kollu li tqabbadt tagħmel ma' ElectroGas.

KAROL AQUILINA: Għandek kopja ta' dik il-letter of engagement?

IS-SUR DAVID GALEA: Nara nsibhiex għax ilu ftit.

KAROL AQUILINA: Letter of engagement biss kien hemm, jew imbagħad kien hemm xi kuntratt bejnietkom?

KAROL AQUILINA: Bejn Enemalta u Beat Ltd, jew inti personali.

IS-SUR DAVID GALEA: Dak iż-żmien kont waħdi, jiġifieri sar bejni u Enemalta.

KAROL AQUILINA: Jiġifieri fil-bidu nett, fl-2013, inti ġejt approached personalment mhux through Beat Ltd.

IS-SUR DAVID GALEA: Eżatt.

KAROL AQUILINA: Imbagħad waqqaft Beat Ltd wara l-elezzjoni ġenerali tal-2013.

KAROL AQUILINA: Fl-2015 waqqaft Beat Ltd u bdejt tagħmel ix-xogħol through Beat Ltd.

IĊ-CHAIRPERSON: Allura meta bdejt tagħmel ix-xogħol għal nom ta' Beat Ltd, reġa' sar xi kuntratt ġdid, jew kien hemm xi assenjazzjoni tal-obbligi li kellek inti għal fuq din il-kumpanija?

IS-SUR DAVID GALEA: Ma niftakarx jekk kienx hemm xi letter of engagement oħra.

KAROL AQUILINA: Kien hemm xi proġetti oħra li nvolvik fihom il-Ministru Konrad Mizzi?

GLENN BEDINGFIELD: Noġġezzjona għal din il-mistoqsija.

KAROL AQUILINA: Ħallih iwieġeb.

GLENN BEDINGFIELD: Jien noġġezzjona.

KAROL AQUILINA: Billi toġġezzjona?

GLENN BEDINGFIELD: Għax m'għandha x'taqsam xejn fil-kuntest ta' dak li qed ninvestigaw.

IĊ-CHAIRPERSON: Tista' twieġeb, jekk jogħġbok?

IS-SUR DAVID GALEA: Bħala proġetti mill-ministeru...

KAROL AQUILINA: Xi wieħed fuq xi arjuplan, pereżempju, ma kellekx?

IS-SUR DAVID GALEA: L-Airmalta ħdimt, iva.

KAROL AQUILINA: U l-Airmalta kienet taħt Konrad Mizzi.

ALEX MUSCAT: Aħna se nippermettu dan il-line of questioning?

IĊ-CHAIRPERSON: Iva.

ALEX MUSCAT: Mela nitolbu ruling ieħor.

GLENN BEDINGFIELD: Nitolbu ruling mingħand l-Ispeaker jekk dan il-Kumitat jistax jagħmel mistoqsijiet li ma jippartjenux għall-eżami li jkollna quddiemna.

IĊ-CHAIRPERSON: Assolutament mhux witch hunts.

GLENN BEDINGFIELD: Se nitolbu ruling mingħand l-Ispeaker.

Jekk tridu nkomplu nistaqsuh fuq dan…

IĊ-CHAIRPERSON: Onor. Bedingfield, il-kwestjoni kollha li hawn f'dan il-Kumitat hija li inti qed tgħid li huma… Hawnhekk ma nistgħux nagħmlulu mistoqsijiet irrilevanti, u l-argument li hawn bejnietna huwa jekk id-domandi humiex rilevanti jew le.

IĊ-CHAIRPERSON: Ma tistax titlob lill-Ispeaker jekk tistax tagħmel domanda...

GLENN BEDINGFIELD: Huma rrilevanti għax qed tindimidaw lix-xhud.

(Interruzzjonijiet) Jien nixtieq nitlob dan ir-ruling anke għall-futur biex naraw il-proċeduri ta' kif isiru d-domandi.

Mhux niġu hawnhekk u nġibu xhud u kulħadd jispara d-domandi!

Irid ikun hawn proċedura ta' kif wieħed jagħmel id-domandi u x'tip ta' domandi jistgħu jsiru.

Mela hawnhekk kulħadd jista' joqgħod jistaqsi x'ħin ix-xhud iqum filgħodu u x'ħin jorqod filgħaxija!?

IĊ-CHAIRPERSON: Dawk it-tip ta' mistoqsijiet ma nagħmluhomx.

GLENN BEDINGFIELD: Imma qed tagħmlu mistoqsijiet daqstant ieħor irrilevanti.

Jien qed noġġezzjona u qed nipprova… Jew se naslu għal ftehim, jew inkella se jkollna nwaqqfu l-laqgħa.

KAROL AQUILINA: Sur Galea, wara li ssuġerejtlek jien bil-kelma arjuplan, għedtli li għamilt xogħol għal Airmalta.

Ħa nipprova nissuġġerilek xi ħaġ'oħra.

Inti għamilt xi xogħol ieħor b'rabta mar-riħ?

IS-SUR DAVID GALEA: Riħ?

GLENN BEDINGFIELD: Jiġifieri tawk xi boxxla?

Dak li jrid jistaqsi.

KAROL AQUILINA: Boxxla ma setgħux jagħtuk għax dawn bla boxxla!

Nisperaw li ma ppruvawx jużaw waħda minn tiegħek.

KAROL AQUILINA: Pereżempju dwar xi investiment ta' Enemalta f'xi pajjiż ieħor?

IS-SUR DAVID GALEA: Żgur li le.

Ma kontx involut.

KAROL AQUILINA: Jiġifieri jekk nistaqsik jekk għamiltx xi xogħol b'rabta mal-proġett ta' Enemalta f'Montenegro xi tgħidli?

IS-SUR DAVID GALEA: Le, qatt ma mort.

KAROL AQUILINA: U ma kellek l-ebda involviment f'hekk?

KAROL AQUILINA: Lanqas għandek knowledge dwar dak id-deal?

IS-SUR DAVID GALEA: Mill-gazzetti biss.

KAROL AQUILINA: Qatt iddiskutejt dak il-ftehim...

GLENN BEDINGFIELD: Bir-rispett kollu!

Lanqas dak id-deal m'aħna qed niddiskutu hawnhekk.

IĊ-CHAIRPERSON: Jaħasra qed iwieġbu!

X'jiġifieri nġibu xhieda hawnhekk u noqogħdu nagħmlu fishing expedition?

No. Ħa nwaqqfu l-laqgħa tal-Kumitat hawnhekk u se nitolbu ruling mingħand l-Ispeaker dwar il-line of questioning.

(Interruzzjonijiet) Le, daqshekk.

Ma naċċettax iktar dan it-tip ta' trattament.

No. Il-Kumitat jieqaf hawnhekk.

Agħjruni kemm tridu u għidu li tridu.

Jien hawnhekk l-affarijiet irrid nagħmilhom bis-serjetà.

ALEX MUSCAT: Kumitat tal-bigilla ġibtuh!

GLENN BEDINGFIELD: Quddiemna għandna xhud li huwa persuna professjonali, u m'aħniex inġibu ruħna b'mod professjonali.

Qed tirredikolaw mhux lilkom biss imma qed tirredikolaw lil dan il-Parlament, u jien ma jien se nħalli lil ħadd jirredikola lil dan il-Parlament.

Għalhekk nitlob li l-laqgħa tieqaf issa, immorru quddiem l-Ispeaker, u jagħti ruling fuq il-proċedura li għandna nadottaw.

IS-SUR DAVID GALEA: Prattikament f'kull laqgħa qed niġi mhedded jien.

CLAYTON BARTOLO: F'kull laqgħa x-xhud qed jiġi intimidat.

GLENN BEDINGFIELD: Jien nitlob is-sospensjoni tal-laqgħa issa.

IĊ-CHAIRPERSON: Onor. Bedingfield, oqgħod ftit kwiet.

GLENN BEDINGFIELD: Le, mhux noqgħod kwiet, Mr Chairman.

Inti hawnhekk xogħlok huwa li tippresjedi mhux li tkun parteċipi fl-intimidazzjoni li qed issir lix-xhud.

Jien qed nitlob, u se nressaq vot issa, biex il-laqgħa tkun sospiża u mmorru nitolbu ruling mingħand l-Ispeaker.

IĊ-CHAIRPERSON: Fuq xiex se titolbu r-ruling?

GLENN BEDINGFIELD: Fuq x'tip ta' domandi jistgħu jsiru lix-xhud u biex ikollna proċedura ta' kif...

U ejja!

GLENN BEDINGFIELD: Tista' ma taqbilx, imma jien m'iniex naqbel miegħek lanqas.

Ġaladarba tridu tiġu hawnhekk u tagħmlu fishing expedition… Tajtkom biċċa news, qed inwaqqaf il-laqgħa!

Għax intom għalhekk tiġu hawnhekk, biex toqogħdu tagħmlu l-aħbarijiet!

KAROL AQUILINA: Ħa nkompli ftit ieħor.

Jien qed nitlob li l-laqgħa tintemm issa u mmorru nitolbu ruling mingħand l-Ispeaker dwar x'tip ta' domandi jistgħu jsiru u l-proċedura li għandha… Il-laqgħa tintemm issa.

Se nitlob vot biex il-laqgħa tkun sospiża.

KAROL AQUILINA: Jekk irid ma jweġibx.

GLENN BEDINGFIELD: Qbiżtu kull limitu!

IĊ-CHAIRPERSON: Onor. Bedingfield...

GLENN BEDINGFIELD: Onorevoli xejn, għax m'intomx iġġibu ruħhom ta' onorevoli.

Il-laqgħa tispiċċa issa.

Nitolbu sospensjoni tal-laqgħa u mmorru quddiem l-Ispeaker.

IĊ-CHAIRPERSON: Onor. Bedingfield, diġà jeżistu guidelines dwar ix-xhieda li jidhru quddiem dan il-Kumitat.

IĊ-CHAIRPERSON: Dawn il-guidelines jgħidu speċifikament li x-xhud ma jistax ikun sfurzat jixhed u jwieġeb mistoqsijiet li b'xi mod jista' jinkrimina lilu nnifsu bihom.

Jiġifieri x-xhud irid iwieġeb għall-mistoqsijiet ħlief...

GLENN BEDINGFIELD: Jien mhux fuq ix-xhud qed ngħid.

IĊ-CHAIRPERSON: ...fejn ikun hemm mistoqsijiet li jistgħu jinkriminawh.

X'inhu rilevanti jew le, tifhem u taprezza...

GLENN BEDINGFIELD: Jien mhux għax-xhud qed ngħid.

Qed ngħid fuq il-Membri ta' dan il-Kumitat.

Jiġifieri aħna nġibu xhud quddiemna… U dak huwa li rrid li l-Ispeaker jirregolana dwaru, mhux jekk jirrispondix ix-xhud jew le, imma x'mistoqsijiet isiru.

Mela għax ikollna persuna quddiemna li jkun ħadem f'affarijiet oħrajn, nistgħu noqogħdu nistaqsuh fuq kollox?

Allura m'aħniex qegħdin nagħmlu eżami tar-rapport tal-Awditur Ġenerali, imma qed nagħmlu eżami tal-persuna.

U bħala Kumitat ma nistgħux nagħmlu eżami tal-persuna.

Aħna rrid nagħmlu eżami tar-rapport, u l-mistoqsijiet tagħkom m'għandhom x'jaqsmu xejn ma' dan ir-rapport.

Dak huwa r-ruling li qed nitlob mingħand l-Ispeaker.

IĊ-CHAIRPERSON: Onor. Bedingfield, jien qed nifhem sew li inti trid lill-Ispeaker jagħmillek sarima ma' ħalqek dwar x'mistoqsijiet tista' tagħmel fil-Kumitat?

GLENN BEDINGFIELD: Jien irrid is-serjetà.

IĊ-CHAIRPERSON: Dan huwa diżrispett lejna kollha.

Li inti titlob lill-Ispeaker tal-Kamra jillimita lilna, l-Onorevoli Membri ta' dan il-Kamra, dwar il-mistoqsijiet li nistgħu nagħmlu.

Tliftu kull sens ta' rispett, anke lejkom infuskom.

Is-sens ta' rispett tliftuh intom għax lanqas għandkom rispett lejn in-nies li jkollna quddiemna.

Jien m'iniex qed nitlob dwar x'għandu jirrispondi x-xhud...

IĊ-CHAIRPERSON: Trid tillimita d-dritt tiegħek li tagħmel mistoqsijiet.

GLENN BEDINGFIELD: M'iniex qed nillimita d-dritt tiegħi.

Jien irrid, u qed nitlob, li jkolli regoli u proċedura, li 'l quddiem tistgħu tużawhom intom ukoll għax xi darba aħna se nkunu fl-oppożizzjoni u se nkunu fis-siġġu tagħkom.

Ma nafx meta veru, imma se nkunu fis-siġġu tagħkom.

KAROL AQUILINA: Ħa nkomplu bil-mistoqsijiet.

GLENN BEDINGFIELD: Le, bir-rispett kollu, ma nkomplu xejn.

Jien qed ngħid li l-eżami għandu jsir fuq dan ir-rapport għax aħna hawnhekk qegħdin neżaminaw ir-rapport mhux il-persuna.

KAROL AQUILINA: Fuq hekk qed nistaqsih.

GLENN BEDINGFIELD: Jekk intom tridu tinvestigaw lill-persuna, allura qabbdu investigazzjoni fuq il-persuna.

KAROL AQUILINA: Le, m'aħniex qed ninvestigaw lill-persuna.

GLENN BEDINGFIELD: Hawnhekk intom qed tinvestigaw lill-persuna, u dawn huma allegazzjonijiet serji.

Għalhekk jien qed nitlob li l-laqgħa tkun sospiża sakemm ikollna deċiżjoni mingħand l-Ispeaker.

KAROL AQUILINA: Onor. Bedingfield, jien m'għamilt ebda allegazzjoni fil-konfront tas-sinjur.

IS-SUR DAVID GALEA: L-aħħar darba għedtli korrott.

KAROL AQUILINA: Le, m'għedtlekx hekk jien.

IS-SUR DAVID GALEA: Dażgur li għedtli korrott.

KAROL AQUILINA: Le, m'għedtlekx hekk.

IĊ-CHAIRPERSON: Illum il-mistoqsijiet mhumiex… (Interruzzjonijiet)

GLENN BEDINGFIELD: Il-mistoqsijiet m'għandhom x'jaqsmu xejn mar-rapport li qegħdin neżaminaw.

ALEX MUSCAT: Fuq l-ITS, fuq Airmalta, fuq ir-riħ, fuq l-influwenza… X'għandhom x'jaqsmu ma' Enemalta dawn?

(Interruzzjonijiet)

IĊ-CHAIRPERSON: Dażgur li għandhom x'jaqsmu.

ALEX MUSCAT: Se ġġibuh kumitat tal-bigilla!

GLENN BEDINGFIELD: Mhijiex kwestjoni ta' jekk iweġibx jew le ix-xhud – ix-xhud huwa fil-libertà li jwieġeb – imma qed ngħid fuq il-mistoqsijiet li jsiru lix-xhud.

KAROL AQUILINA: Jekk irid ma jweġibx.

Kien hemm domandi li ma weġibhomx.

GLENN BEDINGFIELD: Le, għax jekk ma jweġibx imbagħad intom tieħdu passi kontrih għax dak huwa obbligat iwieġeb.

Jien qed ngħid li għandu jkun hawn regola li tgħid li meta jkollna xhud quddiemna u nkunu qegħdin nagħmlu eżami ta' rapport, il-mistoqsijiet għandhom isiru dwar dak ir-rapport mhux nippruvaw ninvestigaw il-persuna biex naraw kemm qala' flus u biex naraw x'xogħol ieħor kien involut fih.

Qalilna li kien involut fl-ARMS.

X'għandha x'taqsam ARMS ma' Enemalta!?

KAROL AQUILINA: Għaliex m'għandhiex x'taqsam ARMS ma' Enemalta?

Dażgur li għandha x'taqsam.

GLENN BEDINGFIELD: M'għandhiex x'taqsam ma' dan ir-rapport.

(Interruzzjonijiet) M'għandhomx x'jaqsmu.

Jien m'iniex qed noġġezzjona għar-risposti, imma għall-mistoqsijiet.

KAROL AQUILINA: Imbagħad jekk irid ma jweġibx.

Daqshekk.

Ma jien se ngħidlu xejn.

(Interruzzjonijiet)

GLENN BEDINGFIELD: Jien ninsisti li jkollna direzzjoni.

IĊ-CHAIRPERSON: Ma taħsibx li mhux tajjeb għas-self respect tagħna li nitolbu lill-Ispeaker jagħmel sarima ma' ħalq il-Membri ta' dan il-Kumitat dwar x'nistgħu nistaqsu lix-xhud?

GLENN BEDINGFIELD: Jien mingħand l-Ispeaker irrid linja gwida biex hawnhekk ikun hawn is-serjetà u mhux ninvestigaw il-persuni, u nagħmlu fishing expeditions.

IĊ-CHAIRPERSON: Għandek linja gwida ċara ħafna, li tgħidlek li xhud, sakemm ma jkunx...

GLENN BEDINGFIELD: Mhux fuq ix-xhud qed ngħid jien!

Jien qed ngħid fuq il-mistoqsijiet li jsiru lix-xhud.

KAROL AQUILINA: Ejjew ħa nkomplu.

GLENN BEDINGFIELD: Le, m'aħna se nkomplu xejn.

Bir-rispett kollu lejkom.

Jien tlabt, u t-talba tagħna għandha tkun irrispettata, is-sospensjoni ta' din il-laqgħa… (Interruzzjonijiet)

KAROL AQUILINA: Għandna xhud quddiemna ma nkomplux nagħmlu l-mistoqsijiet?

GLENN BEDINGFIELD: Jekk għandkom mistoqsijiet dwar dan ir-rapport, għamluhom, imma mistoqsijiet oħrajn m'iniex se nittollerahom.

Inkella se ninsisti li l-Ispeaker jagħtina ruling fuq il-mistoqsijiet li rridu nagħmlu.

IĊ-CHAIRPERSON: Onor. Bedingfield, ħalli naraw x'inhi l-mistoqsija li se jagħmel l-Onor.

KAROL AQUILINA: Sur Galea, jien qed nifhem li inti pprovdejt servizzi ta' project management għall-Gvern.

IS-SUR DAVID GALEA: Iva, project management fuq proġetti differenti.

KAROL AQUILINA: Kellek qisu kuntratt u kont tagħti servizz lill-Gvern.

Issa jien qed nistaqsik – biex nifhem ftit anke kemm inti kompetenti li tagħmel ċertu xogħol; m'iniex qed ngħid li m'intix kompetenti, għax milli jidher kompetentissimu – f'kemm-il ħaġa kont involut.

Tinsiex li waħda mill-affarijiet li nvestiga l-Awditur Ġenerali kienet jekk kienx hemm ftehim minn qabel l-elezzjoni dwar dan il-proġett.

IS-SUR DAVID GALEA: Ma naħsibx li kienet hekk.

KAROL AQUILINA: Dażgur li kienet hekk.

Kienet parti mill-investigazzjoni li għamel l-Awditur Ġenerali.

ALEX MUSCAT: U kien hemm ċar li mhux il-każ.

IĊ-CHAIRPERSON: L-Awditur ikkonkluda dak li kkonkluda.

KAROL AQUILINA: Bil-mistoqsijiet li għamiltlu, jien diġà wasalt oltre milli wasal l-Awditur Ġenerali.

GLENN BEDINGFIELD: Inti kont wasalt oltre qabel biss beda jinvestiga l-Awditur Ġenerali!

KAROL AQUILINA: Imn'alla qed nagħmel il-mistoqsijiet.

Kieku ma għamiltx il-mistoqsijiet ma konniex inkunu nafu li x-xhud mar il-Kwartieri Ġenerali tal-Partit Laburista qabel l-elezzjoni, poġġa bil-qiegħda...

GLENN BEDINGFIELD: X'fiha ħażin li l-Partit Laburista jieħu parir?

KAROL AQUILINA: Din hija biċċa prova oħra, apparti li kien hemm qabel, li dan kien proġett miftiehem minn qabel, maħdum minn qabel biex jirbħuh ElectroGas u biex ħaddieħor idaħħal il-flus minnu.

GLENN BEDINGFIELD: Dak qed tgħidu inti.

KAROL AQUILINA: Sur Galea, jien qed nistaqsik x'xogħol ieħor għamilt għall-Ministru Konrad Mizzi, għall-Gvern, f'dawn l-affarijiet, u xi flus qlajt mill-Gvern.

GLENN BEDINGFIELD: Le, noġġezzjona għal din il-line of questioning.

IĊ-CHAIRPERSON: Jien naħseb li din il-mistoqsija diġà saret u s-sinjur qal li se jipprovdi l-informazzjoni.

KAROL AQUILINA: Jekk ngħidlek li jekk teskludi l-VAT, bejn l-2015 u l-2018, inti qlajt mal-€400,000, xi tgħidli?

Tista' tweġibni iva jew le għal din id-domanda.

GLENN BEDINGFIELD: Lanqas irrid inkun naf il-mistoqsija.

KAROL AQUILINA: Iva ħallih ħa jwieġeb!

GLENN BEDINGFIELD: No. Jien mhux fuq it-tweġibiet qed noġġezzjona imma fuq it-tip ta' mistoqsijiet li qed isiru.

KAROL AQUILINA: Sur Galea, tiċħad li daħħalt madwar €400,000 bejn l-2015 u l-2018?

GLENN BEDINGFIELD: No. Il-laqgħa tieqaf hawnhekk sakemm ikollna ruling fuq dawn il-mistoqsijiet...

IĊ-CHAIRPERSON: Sur Galea, inti trid tweġibha din il-mistoqsija?

RYAN CALLUS: Mela int l-avukat tiegħu?

GLENN BEDINGFIELD: Jien ma jien avukat ta' ħadd.

Jien irrid li hawnhekk nimxu mal-proċeduri.

CLAYTON BARTOLO: Nitolbu għall-protezzjoni tax-xhud miċ-Chairman.

Sur President, inti għandek responsabilità li tagħti l-protezzjoni lix-xhud mhux lill-kollegi ta' ħdejk.

Dik hija r-responsabilità li għandek, u inti qed tabdika minnha!

IĊ-CHAIRPERSON: Hawn xhud li mhux qed isib oġġezzjoni biex iwieġeb, u intom tridu...

CLAYTON BARTOLO: Għax qed immorru 'l hinn mis-suġġett li qegħdin niddiskutu.

GLENN BEDINGFIELD: Ma naqblux.

Jien diġà għedt li tistgħu tagħmlu l-mistoqsijiet kollha li tridu fuq dan ir-rapport.

Lanqas jekk ix-xhud irid iwieġeb.

Jien m'iniex qiegħed nikkontendi...

KAROL AQUILINA: Sur Galea, inti għandek oġġezzjoni li twieġeb?

GLENN BEDINGFIELD: Jien qed noġġezzjona għall-mod kif qed isiru d-domandi għax ma rridx li dan il-Kumitat jispiċċa jinvestiga persuni.

Illum għandna lis-sinjur quddiemna...

KAROL AQUILINA: Fuq fondi pubbliċi qed nitkellmu u mhux fuq il-persuni.

GLENN BEDINGFIELD: Le, mhux fondi pubbliċi qed titkellem.

RYAN CALLUS: Ħeqq le!

Mela fondi tiegħek!?

GLENN BEDINGFIELD: Hawnhekk m'aħniex qegħdin nitkellmu fuq dan ir-rapport li suppost qed nagħmlu eżami tiegħu, imma qed nitkellmu fuq fondi pubbliċi marbuta mal-proċess ta' Enemalta, u s'issa staqsejtu fuq kollox minbarra fuq il-power station ta' Enemalta.

CLAYTON BARTOLO: U wieġbek.

Issa jekk m'għoġbukx ir-risposti problema tiegħek!

GLENN BEDINGFIELD: Jien ma nistax nittollera dan it-tip ta' atteġġjament.

IĊ-CHAIRPERSON: Meta staqsejna fuq kemm qed tħallas Enemalta, għedtulna għax dik hija informazzjoni ta' Enemalta, issa għax qed nistaqsu lilu… Iddeċiedu!

Ma tridu lix-xhud jixhed fuq xejn.

GLENN BEDINGFIELD: Le, ix-xhud jixhed fuq ir-rapport li għandna quddiemna.

IĊ-CHAIRPERSON: Però nfakkrek li siegħa ilu inti oġġezzjonajt għal mistoqsijiet speċifikament fuq kemm qed tħallas Enemalta rigward… Mistoqsija totalment relatata mas-suġġett tal-lum.

Issa, siegħa wara...

GLENN BEDINGFIELD: Imma oġġezzjonajt għax il-mistoqsija tiegħek kienet, u għadek kemm irrepetejtha, dwar kemm ħallset Enemalta.

Is-sinjur impjegat ta' Enemalta?

IĊ-CHAIRPERSON: Le, jaħasra.

GLENN BEDINGFIELD: Deep down taf li għandna raġun.

IĊ-CHAIRPERSON: Jien jgħaġġibni fikom kif ikollok xhud...

ALEX MUSCAT: Sur President, inti m'intix mill-injoranti.

Taf li qed immorru ħafna lil hinn mir-remit tagħna.

IĊ-CHAIRPERSON: ...hawnhekk lest biex iwieġeb, u tiġu intom twaqqfu...

ALEX MUSCAT: Sur President, inti se tippermetti li hawnhekk niżvijjaw mis-suġġett?

GLENN BEDINGFIELD: Jien mhux mar-risposti m'iniex naqbel imma mal-line of questioning, għax ma jistax ikollna nies – u m'iniex qed ngħid għas-sinjur biss għax 'il quddiem se jiġu persuni oħrajn u xi darba se nkunu bilqiegħda fis-siġġu tagħkom, jew se jkollna Membri fis-siġġu tagħkom –… Allura għandna noqogħdu nistaqsuhom kemm qalgħu flus, jew minn fejn ġabuhom!?

KAROL AQUILINA: Qed nitkellmu fuq fondi pubbliċi.

GLENN BEDINGFIELD: M'għandux x'jaqsam!

Allura kollox jgħaddi bħala fondi pubbliċi!

GLENN BEDINGFIELD: Mela allura għalfejn għamilna dan ir-rapport?

IĊ-CHAIRPERSON: Allura ma neżaminawx ir-rapport.

GLENN BEDINGFIELD: Le, mhux ma neżaminawx ir-rapport.

Anzi appuntu, neżaminaw ir-rapport u mhux in-nies.

Jien se nibqa' nesiġi li jkollna direzzjoni mill-Ispeaker.

RYAN CALLUS: Onor. Bedingfield, ilek sejjer għaxar minuti.

Agħtini ċans nitkellem minuta!

Sur President, ma jistax ikun li f'dan il-Kumitat nagħmlu domandi u jgħidulna li ma nistgħux nagħmluhom, nitolbu għal informazzjoni u ma tiġix...

GLENN BEDINGFIELD: Sinjal li m'intix timxi mal-proċedura.

Mela hawnhekk intom tiġu tagħmlu li tridu?

Mela din mejda ta' każin?

Din hija mejda tal-Parlament.

Hawnhekk m'aħniex qegħdin il-każin ngħidu li rridu.

KAROL AQUILINA: M'aħniex fuq mejda tal-każin, imma mill-mod kif qed iġġib ruħek inti, mejda tal-qubbajd ġibtha!

IĊ-CHAIRPERSON: Onor. Bedingfield, inħnaqt tgħajjat u ħadd ma fehem xejn hemm barra.

CLAYTON BARTOLO: Serraħ rasek li n-nies qed jifhmu.

KAROL AQUILINA: In-nies qed jifhmu li qabżitlek, Onor. Bedingfield!

IĊ-CHAIRPERSON: In-nies qed jifhmu li qed toġġezzjonaw li jsiru mistoqsijiet dwar kif intnefqu fondi pubbliċi.

Għandek iktar mistoqsijiet, Onor. Aquilina?

GLENN BEDINGFIELD: Sakemm huma relatati mar-rapport tal-Awditur Ġenerali.

Inkella lill-uffiċjali tal-Awditur Ġenerali x'inġibuhom jagħmlu hawnhekk?

Għalfejn immorru għand l-Awditur Ġenerali biex imbagħad inġibu n-nies hawnhekk u ma nistaqsuhomx dwar ir-rapport tal-Awditur Ġenerali?

Noqogħdu nistaqsuh kemm qala' flus!

X'jiġifieri!?

X'inhu affarik kemm qala' flus?

KAROL AQUILINA: Qalli li se jġibhomli d-dokumenti!

GLENN BEDINGFIELD: Jien qed noġġezzjona mhux hu.

RYAN CALLUS: Jaqaw qed tiddejjaq fuq il-kuntratti li ngħataw mill-partit tiegħek?

GLENN BEDINGFIELD: Mela jien naf x'kuntratt ingħata?

Inti lest tiddikjara li min qed jagħmel proposti ma jkunx involut… (Interruzzjonijiet)

RYAN CALLUS: Jien m'użajtx fondi pubbliċi.

IĊ-CHAIRPERSON: Jien inwaqqaf kull mistoqsija li ssir dwar informazzjoni li ma jkollhiex x'taqsam ma' fondi pubbliċi, imma hawnhekk qed nitkellmu fuq fondi pubbliċi.

GLENN BEDINGFIELD: Fuq fondi pubbliċi relatati ma' dan ir-rapport ta' Enemalta.

IĊ-CHAIRPERSON: Fondi pubbliċi mal-Ministeru totalment inkarigat minn dan il-proġett.

IĊ-CHAIRPERSON: Imma kif tiddeċiedi inti...?

GLENN BEDINGFIELD: Niddeċiedi jien!?

Iddeċieda min talab lill-Awditur Ġenerali jagħmel din l-investigazzjoni.

Meta t-talba għal din l-investigazzjoni marret għand l-Awditur Ġenerali – kif jista' jikkonferma s-Sur Deguara li qiegħed preżenti hawnhekk – ma qalulux biex jinvestiga l-Ministeru – dwar dak jagħmel rapport kull sena – imma qalulu biex jinvestiga l-proċess li wassal biex ingħata t-tender għall-power station ta' ElectroGas.

U dak hu li għandna quddiemna, u fuq dak għandhom isiru l-mistoqsijiet u mhux fuq il-Ministeru.

Jista', jekk jogħġbu, l-Awditur Ġenerali jgħidilna jekk ir-remit tiegħu kienx il-Ministeru jew il-proċess għall-għoti tat-tender tal-power station?

KAROL AQUILINA: Ejjew inkomplu.

Bir-rispett kollu...

KAROL AQUILINA: Allura se toqgħod titkellem inti?

GLENN BEDINGFIELD: Bir-rispett kollu, mhux se noqgħod nitkellem jien, imma jekk intom se tibqgħu għaddejjin b'din il-linja ta' mistoqsijiet, se nibqa' noġġezzjona.

Diġà tajtkom l-aħbar tal-ġurnata.

Tistgħu tieqfu.

KAROL AQUILINA: Onor. Bedingfield, ħu paċenzja, ejjew inkomplu bil-kwiet.

Jekk ix-xhud jgħidli li ma jafx jew li ma jridx jgħidli, ma jien se nagħmillu xejn.

GLENN BEDINGFIELD: Mhux lilu qed ngħid jien.

(Interruzzjonijiet)

KAROL AQUILINA: Onor. Bedingfield, naf li tieħu gost tisma' leħnek stess, imma issa isma' leħinna wkoll.

GLENN BEDINGFIELD: U x'nieħu gost!

Daqskemm għandi leħni sabiħ!

IĊ-CHAIRPERSON: Jgħajjat żgur!

KAROL AQUILINA: Sur Galea, jien staqsejtek jekk tiċħadx li inti fi tliet snin qlajt dawn l-€400,000.

IĊ-CHAIRPERSON: Issa wieġeb iva jew le, jew għedilna li ma tridx twieġeb.

KAROL AQUILINA: Qed tgħidilna li ma tafx.

Tista' allura fil-laqgħa li jmiss iġġibilna kwalunkwe kont li inti ħriġt lill-Gvern dwar servizzi li pprovdejtlu u li tħallast għalihom minn fondi pubbliċi?

GLENN BEDINGFIELD: Relatati ma' dan il-kuntratt.

KAROL AQUILINA: Qed jgħid iva.

Jien staqsejtu u qalli iva, qed jobbliga ruħu.

(Interruzzjonijiet) Qed jgħidli li se jagħmilha!

GLENN BEDINGFIELD: M'għandek ebda obbligu li tagħtihomlu.

CLAYTON BARTOLO: Qorti ġibtuh hawnhekk!

KAROL AQUILINA: Hu obbliga ruħu.

Issa jġibhom, imbagħad naraw.

GLENN BEDINGFIELD: Obbligajt ruħek jew le?

IĊ-CHAIRPERSON: X'inhi d-diffikultà tiegħek?

GLENN BEDINGFIELD: Għax m'għadhomx x'jaqsmu ma' dan.

IĊ-CHAIRPERSON: Sur Galea, ir-regoli ta' dan il-Kumitat huma li inti tista' ma tweġibx jekk bir-risposta tista' tinkrimina lilek innifsek.

Jekk tgħidli li inti tħoss li qed tinkrimina lilek innifsek...

GLENN BEDINGFIELD: Imma l-mistoqsija, u għalhekk jien irrid immur għand l-Ispeaker, hija jekk tistgħux titolbu affarijiet oħra li m'għandhomx x'jaqsmu ma' dan ir-rapport.

Inkella se tinvestigaw il-persuna u mhux ir-rapport.

IĊ-CHAIRPERSON: Il-parametri biex xhud jagħżel jekk iweġibx jew le, quddiem dan il-Kumitat, hija ċara ħafna, u ċioè jekk iħoss li bil-mistoqsija li tkun qiegħda ssirlu jkun qed jinkrimina lilu nnifsu.

Aquilina qed jagħmillek din il-mistoqsija u inti għandek dritt tgħid li ma tridx twieġeb għax taħseb li tista' tinkrimina lilek innifsek, u hemmhekk il-Kumitat ma jkunx jista' iġiegħlek twieġeb, imma f'każijiet oħrajn inti obbligat twieġeb.

IS-SUR DAVID GALEA: Imma naħseb li hemm l-aspett tal-kunfidenzjalità wkoll.

IĊ-CHAIRPERSON: Le, hawnhekk qed nitkellmu fuq fondi pubbliċi.

Allaħares f'dan il-Kumitat niġu f'sitwazzjoni fejn nagħmlu domandi lil xi ħadd li jkun ħa fondi pubbliċi – jirriżulta li huwa ammont sostanzjali, good luck to you – u jgħidilna li ma jistax iwieġeb minħabba kwestjoni ta' kunfidenzjalità!

Biex iżżomm il-kunfidenzjalità nagħtik parir biex ma teħux fondi pubbliċi, u tkun tista' toqgħod fil-kwiet u l-paċi.

Però fil-mument li inti għażilt – tajjeb jew ħażin, u għandek dritt, u dejjem se jkun hemm min jagħti servizzi lill-Istat u se jitħallas ta' xogħlu – li titħallas minn fondi pubbliċi, hemmhekk jiskatta proċess ieħor, il-proċess tal-iskrutinju.

U huwa proprju għal dan il-proċess ta' skrutinju li hawn dan l-imbierek Kumitat, li huwa l-Public Accounts Committee.

Inti għamilt għażla.

Tajjeb jew ħażin – ma nafx jekk ikollokx terġa' tagħmilha – inti għamilt għażla, u l-mument li inti għamilt dik l-għażla skatta proċess ta' skrutinju, jogħġbok jew ma jogħġbokx, u nirringrazzjaw 'l Alla li hemm dan il-proċess ta' skrutinju.

IS-SUR DAVID GALEA: Jien m'għandix problema.

KAROL AQUILINA: Mela se ġġibilna dawn id-dokumenti.

IS-SUR DAVID GALEA: Inġibilkom lista għax m'għandix kollox.

KAROL AQUILINA: Għandek żgur l-invoices li ħriġt.

IS-SUR DAVID GALEA: Imma m'għandix tal-2013 għax biddilt is-sistemi...

IĊ-CHAIRPERSON: Inti qed tikkommetti ruħek li tagħtina dak li għandek, imbagħad isir il-ġudizzju li għandu jsir.

CLAYTON BARTOLO: Allura għedilna wkoll x'xogħol għamilt qabel l-2013.

IĊ-CHAIRPERSON: Jekk trid tagħti rendikont sħiħ tas-servizzi pubbliċi kollha li tajt, m'għandux ikun hemm problema.

Naħseb li hija idea tajba, Onor. Bartolo.

KAROL AQUILINA: Dan id-dokument, li inti għaddejtilna tliet seduti ilu, huwa l-aħħar verżjoni?

IS-SUR DAVID GALEA: Hija verżjoni dettaljata.

KAROL AQUILINA: Il-mistoqsija tiegħi mhijiex dik.

GLENN BEDINGFIELD: Għal-liema rapport qiegħed tirriferi, Onor. Aquilina?

IĊ-CHAIRPERSON: Għar-rapport li nkarigawh jagħmel wara li ħareġ ir-rapport tal-NAO.

GLENN BEDINGFIELD: Għallinqas se nistaqsuh fuq xi ħaġa li għandha x'taqsam mar-rapport.

KAROL AQUILINA: Apparti dan id-dokument, hemm xi dokument ieħor li inti ppreparajt?

IS-SUR DAVID GALEA: Hemm wieħed li huwa mnaqqas bl-affarijiet li qegħdin bil-...

KAROL AQUILINA: Jiġifieri li għandna aħna mhijiex l-aħħar verżjoni.

IS-SUR DAVID GALEA: Hemm kopja tiegħi personali, li żammejtha biex inkun iktar...

IĊ-CHAIRPERSON: L-Onor.

Aquilina qed jirriferi għall-kontenut.

IS-SUR DAVID GALEA: Il-content ma nbidilx.

KAROL AQUILINA: Jiġifieri dan huwa dak li inti għaddejt lil Enemalta.

KAROL AQUILINA: U wara dan m'erġajtx għaddejtilhom dokument ieħor jew biddilt dan?

IS-SUR DAVID GALEA: Għaddejtilhom dak li għamilt għalija personali...

KAROL AQUILINA: Jiġifieri hemm ieħor.

IS-SUR DAVID GALEA: Hemm ieħor; jekk triduni ngħaddihulkom, ngħaddihulkom, mhux problema.

IĊ-CHAIRPERSON: Allura lilna x'tajtna?

KAROL AQUILINA: X'jiġifieri hemm ieħor u lilna tagħtina dan?

RYAN CALLUS: Jiġifieri int għaddejtilna dokument differenti minn dak li għaddejt lil Enemalta, meta aħna tlabnik tagħtina dokument li inti għaddejt lil Enemalta.

IS-SUR DAVID GALEA: Għax dak huwa d-dokument...

KAROL AQUILINA: Dan huwa li tħallast għalih, jew hemm ieħor?

Qed inkun sempliċi għall-aħħar.

RYAN CALLUS: Inti tħallast €8,000 għal dan ir-rapport, u l-PAC talbek kopja tiegħu, u ċioè il-verżjoni li inti tajt lil Enemalta.

Issa inti qed tiġi hawnhekk tgħidilna li inti tajtna dokument imbagħbas, mhux il-proprju li tajt lil Enemalta.

GLENN BEDINGFIELD: Ma qallekx li huwa dokument imbagħbas.

ALEX MUSCAT: Dak qed tgħidu inti!

RYAN CALLUS: Mela neħħi l-kelma "imbagħbas".

Is-Sur Galea għadu kif qal, u qiegħed on record, li lil Enemalta taha dokument u lilna tana dokument ieħor.

KAROL AQUILINA: X'hemm differenti bejn id-dokument li għandna aħna u d-dokument li tajt lil Enemalta?

RYAN CALLUS: Inti għedtilna li għandek żewġ verżjonijiet, wieħed li tajt lil Enemalta u l-ieħor li tajt lilna.

IS-SUR DAVID GALEA: Fid-dokument li tajt lil Enemalta hemm numru ta' slides li huma bl-aħmar, għax għad irrid inġib xi konferma tagħhom, u ...

KAROL AQUILINA: Tista' ġġibilna dak id-dokument?

IS-SUR DAVID GALEA: Inġibulkom.

IĊ-CHAIRPERSON: Biex niftehmu, dan id-dokument li għandna mhuwiex "fotokopja" ta' dak li ppreżentajt finalment lil Enemalta.

IS-SUR DAVID GALEA: Jien għaddejtilhom it-tnejn li huma.

IĊ-CHAIRPERSON: Aħna tlabnik it-tnejn li huma.

ALEX MUSCAT: Dan id-dokument ħallsu għalih Enemalta.

Inti ġibt l-approval biex tgħaddih lil dan il-Kumitat?

IĊ-CHAIRPERSON: Diġà esebih, jiġifieri dik il-kwestjoni hija sorvolata.

KAROL AQUILINA: Mhux talli esebih, talli tana l-letter of engagement dwaru.

Jiġifieri mhemmx issue ta' kunfidenzjalità, xejn.

IĊ-CHAIRPERSON: Sur Galea, f'mument minnhom inti għedtilna li kont ġejt inkarigat minn Enemalta biex tagħmel rapport wara li ħareġ ir-rapport tal-Awditur Ġenerali, aħna tlabnik tgħaddilna kopja tiegħu, u inti tajtna dan ir-rapport li għandna f'idejna.

Aquilina qed jistaqsik jekk dan ir-rapport huwiex ir-rapport li tajt lil Enemalta u li tħallast għalih, jew jekk tajthomx xi rapport differenti, jew jekk addirittura minbarra dan ir-rapport hemmx xi rapport ieħor.

IS-SUR DAVID GALEA: Huma l-istess, kulma hemm huma l-slides li huma...

KAROL AQUILINA: Jiġifieri qed tgħid li huwa differenti u se ġġibilna kopja.

RYAN CALLUS: X'kienet ir-raġuni li tajtna din il-verżjoni meta aħna tlabnik tagħtina r-rapport li tajt lil Enemalta?

IS-SUR DAVID GALEA: Għax dik hija l-verżjoni dettaljata b'kollox.

RYAN CALLUS: Jiġifieri lili qed tipprova tikkonvinċini li tajtna l-verżjoni dettaljata u lil Enemalta tajthom rapport b'inqas dettall.

Jiġifieri min ħallsek €8,000 jew €7,000...

IS-SUR DAVID GALEA: Enemalta għandhom iż-żewġ verżjonijiet.

IĊ-CHAIRPERSON: Ejjew naqtgħulha rasha.

Irridu kopja ta' dak kollu li ppreżentajt lil Enemalta.

KAROL AQUILINA: Tista' tgħid jekk qattx kellek xi forma ta' interess jew relazzjoni kummerċjali mal-Ministru Konrad Mizzi personalment, b'mod dirett jew indirett, jew permezz ta' xi terzi jew kumpaniji?

KAROL AQUILINA: U qatt għamilt xogħol privat għalih inti?

RYAN CALLUS: Ħa mmur fuq l-aħħar sett ta' Minuti li għandna, li huma datati 11 t'Ottubru 2013.

Dawn huma l-minuti ta' laqgħa wara li l-bord tal-aġġudikazzjoni kien wasal għall-konklużjoni li l-aħjar offerent kienet ElectroGas.

Inti kont mort, f'isem dan il-bord ta' aġġudikazzjoni, tirrapporta bl-eżitu lill-iSponsoring Programme Board.

F'paġna 17 tal-preżentazzjoni, li dakinhar kont tajt lill-bord, qed tgħid li l-prezz kuntrattat tal-preferred bidder, u allura ElectroGas, kien se jkun ta' €103 għal kull megawatt hour (MWh) għall-ewwel ħames snin.

RYAN CALLUS: Eventwalment dak kien il-ftehim li ġie kuntrattat?

Fil-fatt din tinħadem fuq l-availability payment u d-delivery payment flimkien.

RYAN CALLUS: Jiġifieri skont il-ftehim ma' ElectroGas kemm irridu nħallsu għal kull unit ta' enerġija ġġenerata fl-ewwel ħames snin? €103 per MWh.

RYAN CALLUS: Għalfejn ma ġiex rappurtat hawnhekk dan it-tnaqqis?

IS-SUR DAVID GALEA: Għax ġie wara.

RYAN CALLUS: X'kien il-fattur ta' dan it-tnaqqis?

IS-SUR DAVID GALEA: Id-diskussjoni li kellna magħhom.

RYAN CALLUS: U x'kien il-prezz finali għal kull unit iġġenerat li mbagħad ftehemtu magħhom li għandha tħallas Enemalta?

IS-SUR DAVID GALEA: Il-prezz finali diffiċli tasal għalih għax il-formula kollha kif inhi maħduma...

RYAN CALLUS: Imma l-pagamenti lil ElectroGas isiru, jiġifieri ċifri hemm.

IS-SUR DAVID GALEA: Imma biex tasal għal kull unit huwa ftit diffiċli għax din tinħadem skont kemm tordna delivery payments.

Għax inti għandek parti li hija fissa u parti li hija variable skont il-consumption.

Jiġifieri aktar ma tordna, il-cost per unit aktar jonqos.

RYAN CALLUS: Jiġifieri bħalma kont kapaċi toħroġ iċ-ċifra ta' €103, m'intix kapaċi toħroġ il-prezz il-ġdid?

IS-SUR DAVID GALEA: Again, għandi l-istess issue fuqha din.

RYAN CALLUS: Jiġifieri inti, li kont qiegħed tinnegozja dawn il-kuntratti, għandek problema tgħid x'kien il-prezz finali li Enemalta ntrabtet tħallas lil ElectroGas.

Però qed tikkonferma li madwar €103, kif hawn fil-preżentazzjoni.

Naqblu li din il-preżentazzjoni hija korretta?

RYAN CALLUS: Naqblu li din hija l-aħħar verżjoni?

Mhux bħar-rapport li kellna.

ALEX MUSCAT: Liema preżentazzjoni?

RYAN CALLUS: Li hemm mal-minuti.

Jiġifieri qegħdin ngħidu li bejn wieħed u ieħor qed inħallsu lil ElectroGas madwar €103 per MWh.

Meta niġu għall-gass, hemmhekk ukoll qed inħallsu €11.27 per MMBtu għall-ewwel ħames snin.

RYAN CALLUS: Jekk immorru fuq paġna 14 tal-istess presentation naraw li hemm li għall-ewwel sena l-prezz huwa ta' €103.65 per MWh, l-istess numru li għadni kif ikkwotajtek, però jidher li sal-ħames sena dak il-prezz jitla' għal bejn wieħed u ieħor €104.

Fis-sitt sena mbagħad naraw żieda sostanzjali għax il-prezz jitla' għal €135.

Bħalissa qegħdin nersqu għall-ħames sena, u allura, skont din it-tabella, wieħed jistenna li l-prezz li se nħallsu lil ElectroGas se jogħla bi 3 ċenteżmi iktar għal kull unit.

IS-SUR DAVID GALEA: Dawn iċ-ċifri huma bbażati fuq stimi, għax imbagħad hemm l-indexation ukoll.

Dak iż-żmien il-prezz taż-żejt kien mistenni li jogħla, però issa ma nafx kif se jkun il-prezz taż-żejt.

Jiddependi dejjem minn kif ikun il-prezz taż-żejt.

RYAN CALLUS: Imma dan huwa ż-żmien meta saru l-kuntratti.

RYAN CALLUS: Jiġifieri minn mindu tajt din il-presentation...

IS-SUR DAVID GALEA: Imma l-prezz taż-żejt varja ħafna minn dak iż-żmien.

RYAN CALLUS: Imma inti trid timxi mal-kuntratt li ftehemt ma' ElectroGas.

Veru li jkun hemm il-proviżjonijiet għal tnaqqis u żieda fiż-żejt, imma inti għandek baseline.

IS-SUR DAVID GALEA: Għandek index.

RYAN CALLUS: Din hija l-presentation li għamilt wara li flimkien mal-bord tiegħek għażiltu lil ElectroGas.

IS-SUR DAVID GALEA: Imma dak huwa bbażat fuq forecasts abbażi ta' variables li konna nafu dak iż-żmien.

RYAN CALLUS: Imma ejja ma narmux din l-informazzjoni, għax kien fuq din l-informazzjoni inti għażilt lil ElectroGas u mhux lill-Endeavor.

RYAN CALLUS: Jiġifieri dan huwa li intom intrabattu bih ma' ElectroGas wara li għażiltu lil ElectroGas.

IS-SUR DAVID GALEA: Mhux intrabatna.

Dawn huma projections fuq bażi ta' numru ta' assumptions li tajna lill-bidders kollha, inkluż an escalation curve tal-prezz taż-żejt kif kien imbassar li jitla'...

RYAN CALLUS: Dawn mhumiex assumptions, għax għal ElectroGas għandi tabella u għal Endeavor għandi tabella.

IS-SUR DAVID GALEA: Ibbażata fuq assumptions.

RYAN CALLUS: Intom għażiltu lil ElectroGas u allura din it-tabella tgħodd, u l-ftehim fuq din sar.

Mela qegħdin naqblu li malli nibdew is-sitt sena, kull unit ta' enerġija ġġenerat se jogħla bi tliet ċenteżmi.

RYAN CALLUS: Jiġifieri din il-preżentazzjoni hija ħażina.

IS-SUR DAVID GALEA: Le, għax ibbażata fuq assumptions.

F'kull business plan li tagħmel inti għandek...

RYAN CALLUS: Il-kuntratt huwa bbażat fuq assumptions ukoll?

IS-SUR DAVID GALEA: Le, għandek indexation.

RYAN CALLUS: Ma jistax ikun li għandek preżentazzjoni li fuqha għażilt lil ElectroGas, skont inti bbażata fuq assumptions, u l-ftehim imbagħad mhuwiex ibbażat fuq assumptions.

U ma tridx tgħidli d-differenza bejn din il-preżentazzjoni u l-ftehim.

Jien hawnhekk irrid nistabbilixxi l-fatti x'inhuma, u jien nixtieq li inti, li kont il-mastermind ta' dan kollu, tgħinni nifhem kif intom wasaltu għal dan il-prezz, u iktar importanti minn hekk, x'hemm imniżżel fil-kuntratt li aħna qed inħallsu lil ElectroGas għal kull unit.

IS-SUR DAVID GALEA: Għandek l-ewwel ħames snin hija kif inhu hemmhekk.

IS-SUR DAVID GALEA: Proprjament bħalissa qegħdin inqas għax kien hemm diskussjonijiet u tnaqqas il-prezz.

KAROL AQUILINA: Dawk għandek inti?

KAROL AQUILINA: Inti qiegħed tirriferi għal dawk in-numri u qed tgħid li proprjament qegħdin inqas issa.

Jiġifieri inti qed tgħid li taf x'inhuma dawk in-numri llum il-ġurnata.

IS-SUR DAVID GALEA: Dawn huma bbażati fuq a full costing exercise.

KAROL AQUILINA: Issa għadek kif għedt, għalhekk waqqaftek fil-pront, li dawn fil-verità huma inqas.

Allura taf x'inhuma inti.

IS-SUR DAVID GALEA: Għandi idea.

Għax skont kemm tordna, jiġifieri mhijiex daqshekk faċli.

KAROL AQUILINA: Jekk inti taf u tgħid xi ħaġa, mhux imbagħad għax nistaqsik tipprova tiġbor lura dak li tkun għedt.

IS-SUR DAVID GALEA: Le, m'iniex qed nipprova niġbor lura dak li għedt.

KAROL AQUILINA: Għax imbagħad bilfors li nibda nissuspetta li...

IS-SUR DAVID GALEA: Le, għax ir-risposta mhijiex daqshekk faċli.

KAROL AQUILINA: Mela kif l-ewwel tgħidha b'awtorità, imbagħad ħames minuti wara, x'ħin niġbidlek l-attenzjoni tgħid li mhux eżatt hekk u li hija differenti!?

IS-SUR DAVID GALEA: Li hija inqas nista' ngħid, imma the actual...

RYAN CALLUS: Kemm hija inqas?

IS-SUR DAVID GALEA: Ma nafx ngħidlek bl-amment.

RYAN CALLUS: Jiena nsibha diffiċli biex nemmen li inti, li kont il-mastermind ta' dawn il-kuntratti, ma tafx.

Li tiġi tgħidli li ma tafx x'kien hemm fil-kuntratt li inti kont responsabbli minnu...

IS-SUR DAVID GALEA: Onor. Callus, ippermettili nispjegalek.

Għandek żewġ variables li huma kardinali; a fixed element and a variable element.

Dawn li hawn hawnhekk huma projected lifetime costs per unit.

Issa meta inti għandek a fixed variable li l-ammont ta' units ma jinbidilx għax huwa fuq infrastructure, iktar ma tikkonsma, il-prezz per unit se jonqos għax għandek iktar units fuq xiex qed tifrex il-fixed cost.

U huwa għalhekk li jien ma nistax ngħidlek eżattament x'qed tħallas l-Enemalta per Enemalta, għax jien ma nafx kemm qed jordnaw b'kollox bħalissa u ma nafx kemm qed jikkunsmaw għax m'iniex imdaħħal...

RYAN CALLUS: Mela x'inhu l-ogħla prezz per unit li qed inħallsu lil ElectroGas?

Għax jekk qed nifhem sew int qed tgħidli li hemm region; iktar ma tikkonsma, il-prezz ta' kull unit jonqos.

Mela agħtini l-minimum u l-highest.

IS-SUR DAVID GALEA: Il-prezz huwa issue ta' kunfidenzjalità, jiġifieri ma nafx kemm nista' nidħol fiha.

IĊ-CHAIRPERSON: Għal-lum naħseb li nistgħu nieqfu hawnhekk.

KAROL AQUILINA: Ovvjament infakkruk li tlabnik xi informazzjoni u napprezzaw jekk tgħaddilna din l-informazzjoni ftit qabel u mhux xi siegħa qabel, bħalma ġara llum, biex jekk jista' jkun ma noqogħdux inġibuk darb'oħra.

IĊ-CHAIRPERSON: Nirringrazzjawk.

Il-Kumitat huwa aġġornat u d-data tal-laqgħa li jmiss tiġi komunikata iktar tard.

Fit-3:52 p.m. il-Kumitat aġġorna.

Proceedings, agenda, minutes and transcripts of the parliamentary committees kon